SPM 2022, calon SPM wajib patuhi SOP dan peraturan ditetapkan - JPNWPL

LABUAN, 20 Februari- Seramai 94 petugas ditugaskan di 14 pusat peperiksaan Sijil Pelajaran Malaysia (SPM) yang berlangsung sehingga 15 Mac nanti. Pengarah Jabatan Pendidikan Labuan (JPNWPL), Yusup Mohamad mengingatkan calon agar sentiasa merujuk jadual waktu peperiksaan selain membawa dokumen berkaitan.Selain itu, Prosedur Operasi Standard (SOP) dan peraturan yang ditetapkan wajib dipatuhi demi memastikan kelancaran peperiksaan yang berlangsung. "Peperiksaan bertulis Sijil Pelajaran Malaysia (SPM) 2022 akan dilaksanakan mulai hari ini 20 Februari dan berakhir sehingga 15 Mac 2023. Ini melibatkan seramai 1,041 calon sekolah dan 69 orang calon persendirian yang akan menduduki di 13 pusat peperiksaan dan satu pusat untuk calon persendirian," kata Yusup kepada pemberita RTM di pusat peperiksaan Sekolah Menengah Kebangsaan (SMK) Pantai.  Beliau turut mendoakan calon agar tenang menghadapi peperiksaan serta beroleh kejayaan yang diimpikan.

(Pengarah Jabatan Pendidikan Labuan (JPNWPL), Yusup Mohamad menyambut ketibaancalon SPM SMK Pantai, pagi tadi)


KKD rancang pinda Akta 588, tidak sekat kebebasan bersuara

KUALA LUMPUR, 20 Februari- Kementerian Komunikasi dan Digital (KKD) mempunyai perancangan untuk meminda Akta Komunikasi dan Multimedia 1998 (Akta 588).Bagaimanapun, pindaan tersebut tidak akan menyekat kebebasan bersuara. Menterinya, Fahmi Fadzil berkata tujuan pindaan tersebut adalah untuk memantapkan kerangka kerja kawal selia berkaitan keselamatan dan kebolehpercayaan rangkaian. "Memang KKD berhasrat untuk meneliti dan mengkaji semula serta meminda Akta 588 tetapi pindaan ini bukanlah bertujuan menyekat kebebasan bersuara ataupun kebebasan media.Pindaan ini adalah untuk lebih memantapkan lagi rangka kerja dan kawal selia terutama berkaitan isu keselamatan dan kebolehpercayaan rangkaian," kata Fahmi menjawab pertanyaan Ahli Parlimen Arau, Datuk Seri Shahidan Kasim.Tambahnya, Akta Komunikasi dan Multimedia 1998 tidak menghadkan kebebasan media selagi mana penggunaan media eletronik tidak melanggar peruntukan perundangan di bawah Akta 588, khususnya di bawah peruntukan Seksyen 211 dan juga Seksyen 233.

Sementara itu, Suruhanjaya Komunikasi dan Multimedia (SKMM) akan mengadakan pertemuan dengan pihak pengurusan Awesome TV berikutan penyiaran berita yang bersifat fitnah.Jelas Fahmi, tindakan tersebut boleh memberikan persepsi buruk rakyat terhadap kerajaan."Baru-baru ini, sebuah syarikat stesen penyiaran swasta iaitu Awesome TV telah menerbitkan satu laporan berita fitnah dengan mengatakan bahawa, berdasarkan sumber atau cadangan, kerajaan berhasrat untuk membuang lebih 800,000 pegawai penjawat awam. Ini adalah fitnah yang sangat jelas. Pada pukul 12.00 tengah hari ini, SKMM akan berbincang dengan pihak pengurusan Awesome TV untuk prosedur selanjutnya," tambahnya.Tambah beliau lagi, wartawan seharusnya berpegang teguh kepada prinsip dan etika kewartawanan dengan hanya melaporkan berita yang tepat dan sahih selaras peruntukan undang-undang.


TEKUN Nasional perkenal program pembiayaan khas tanpa cagaran bantu usahawan

KUALA LUMPUR, 20 Februari- Mulai tahun 2023, TEKUN Nasional telah memperkenalkan program pembiayaan khas tanpa cagaran untuk usahawan yang menjalankan perniagaan secara dalam talian melalui pelaksanaan Skim Pembiayaan Online TEKUN (SPOT).  Menteri Pembangunan Usahawan dan Koperasi, Datuk Ewon Benedick berkata pembiayaan khas ini terbuka kepada semua peringkat umur dan jantina.  "Ini termasuk usahawan wanita dan anak muda dengan menyediaan nilai pembiayaan RM5,000.00 bagi pemohon yang tidak mempunyai pendaftaran perniagaan Suruhanjaya Syarikat Malaysia (SSM) dan sehingga RM10,000 bagi yang mempunyai pendaftaran perniagaan SSM.

(Menteri Pembangunan Usahawan dan Koperasi, Datuk Ewon Benedick)

"Sehingga 10 Februari 2023, sebanyak 118 usahawan wanita dan belia telah menerima pembiayaan SPOT melibatkan peruntukan sebanyak RM884,000.00", katanya pada sesi soal jawab di Dewan Rakyat.Bagi usahawan wanita dan anak muda yang menjalankan perniagaan melalui premis tetap atau bergerak, TEKUN Nasional juga menyediakan bantuan pembiayaan menerusi Program Pembiayaan TEKUN dengan nilai maksimum sebanyak RM100,000.00 tertakluk kepada syarat yang telah ditetapkan.  Pada tahun 2022, TEKUN telah menyalurkan peruntukan sebanyak RM1.1 bilion menerusi Program Pembiayaan TEKUN Nasional dengan melibatkan sebanyak 73,073 usahawan termasuk usahawan wanita dan belia. Datuk Ewon menjawab pertanyaan Ahli Parlimen Kepala batas, Siti Mastura Muhammad.


LCS: Penilaian di pelabuhan dijangka ambil masa dua tahun

KUALA LUMPUR, 20 Februari- Pembinaan kapal pertama Littoral Combat Ship (LCS) yang dijangka siap pembinaannya pada 2024 memerlukan tempoh sehingga dua tahun lagi.  Hal ini mengambil kira keperluan ujian penilaian di kawasan pelabuhan dan laut bagi menguji kemampuan kapal itu sebelum dibenar beroperasi sepenuhnya. Menteri Pertahanan, Datuk Seri Mohamad Hasan berkata setakat ini beberapa komponen utama dalam pembinaan kapal telah siap dipasang, namun memerlukan satu lagi teras pemasangan akhir merangkumi peralatan pertahanan dan elektronik.  "Kapal ini siap pembinaannya. Ia belum boleh digunakan. Kapal ini perlu dipasang beberapa alat dan perlukan tempoh sehingga dua tahun lagi." katanya selepas menjawab soalan Ahli Parlimen Lumut di Parlimen, di sini.

(Hal ini mengambil kira keperluan ujian penilaian di kawasan pelabuhan dan laut bagi menguji kemampuan kapal itu sebelum dibenar beroperasi sepenuhnya)


Perkhidmatan bas percuma ke Parlimen, atasi isu kesesakan

KUALA LUMPUR, 20 Februari- Perkhidmatan Bas Parlimen Percuma menghubungkan KL Sentral ke bangunan Parlimen bermula hari ini.  Menteri Pengangkutan, Anthony Loke berkata dengan kekerapan setiap 30 minit pada waktu puncak, perkhidmatan terbaharu itu dilaksana bagi mengatasi kekurangan parkir dalam kawasan Parlimen.Selain itu, inisiatif berkenaan boleh menjimatkan masa pegawai, pengamal media dan kakitangan untuk mendaftar masuk. Tambahnya, hampir 2,000 kenderaan memasuki parlimen setiap hari namun tempat letak kenderaan yang tersedia hanya mencukupi untuk 500 kenderaan. "Saya difahamkan oleh pihak Parlimen, setiap hari yang datang ke Parlimen ada lebih kurang 2,000 kereta pada hari persidangan. Di Parlimen ini, tempat letak kereta yang tersedia adalah kurang daripada 500 petak kenderaan maksudnya tiga per empat kereta yang masuk ke Parlimen sukar untuk mendapatkan ruang letak kereta," kata Anthony kepada pemberita RTM selepas melancarkan Perkhidmatan Bas Parlimen Percuma, hari ini.

(Menteri Pengangkutan, Anthony Loke ditemui pemberita RTM di Parlimen, pagi tadi)

Anthony turut berkesempatan menaiki bas berkenaan dari Balai Pelepasan ECRL, KL Sentral ke Parlimen.


Integriti keutamaan KPM, isu guna pempengaruh tidak timbul

BANGI, 20 Februari- Kementerian Pendidikan menegaskan integriti sentiasa menjadi keutamaan bagi menghasilkan pelbagai bentuk ujian untuk peperiksaan utama di sekolah.

Menteri Pendidikan, Fadhlina Sidek berkata, dakwaan menggunakan pempengaruh TikTok sebagai pelontar suara bagi Ujian Mendengar Bahasa Inggeris (UMBI), Sijil Pelajaran Malaysia (SPM) tidak seharusnya timbul."Saya hendak membuat penegasan semula bahawa pertamanya kenyataan itu kita telah berikan penjelasan yang cukup jelas bahawa proses ujian ini merakam atau merekod telah dilaksanakan lebih awal dan tidak timbul isu tiktoker tersebut. "Keduanya, kerana integriti ini isu yang paling penting sebab itu di peringkat Lembaga Peperiksaan dan KPM juga, isu integriti berjalan dengan betul dan mengambil kira semua aspek kesahan, kesahihan dan kredibiliti untuk suara yang direkod itu", katanya kepada media selepas melawat hari pertama peperiksaan bertulis SPM 2022 di Sekolah Menengah Kebangsaan Jalan Empat, Bandar Baru Bangi, hari ini.

Fadhlina menambah, segala aduan berkenaan isu terbabit diterima baik Kementerian Pendidikan Malaysia, manakala proses pelaksanaanya akan ditambah baik pada masa akan datang.Semalam, Lembaga Peperiksaan dalam kenyataan menafikan dakwaan menggunakan pempengaruh TikTok sebagai pelontar suara bagi UMBI SPM 2022.

Dalam pada itu, beliau turut memaklumkan proses siasatan terhadap sekumpulan pelajar yang terbabit dalam aktiviti vandalisme di dalam bangunan sebuah Sekolah Menengah Kebangsaan di Seberang Perai Selatan telah selesai.Beliau berkata Kementerian Pendidikan kini sedang melaksanakan program intervensi terhadap semua pelajar terlibat."Proses intervensi ini telah dilakukan oleh pihak Jabatan Pendidikan Negeri (JPN) dan Pejabat Pendidikan Daerah (PPD), kaunseling telah kita susuli dan selepas ini kita akan melihat hasil kaunseling untuk mengetahui punca pelajar tersebut bertindak sedemikian", katanya.Fadhlina berkata, proses intervensi ini penting bagi memastikan pelajar yang terbabit diberi peluang memperbaiki diri dan memberi kesedaran kepada pelajar lain.Beliau turut meminta orang ramai berhenti menularkan video vandalisme berkenaan bagi mengelakkan program intervensi yang sedang dilaksanakan terganggu.


Kerajaan sediakan peruntukan RM2 juta, galak pelajar dan belia daftar paten ciptaan

KUALA LUMPUR, 20 Februari- Rakyat Malaysia digalakkan untuk menghasilkan harta intelek ciptaan termasuk komuniti sektor-sektor pengeluaran produk, penyelidikan dan perkhidmatan di semua peringkat terutamanya generasi muda dalam kalangan pelajar dan belia.Justeru, pada tahun ini, peruntukan sebanyak RM2 juta telah diperuntukkan untuk Dana Pemfailan Harta Intelek 2.0 (Dana IP 2.0) bagi menggalakkan lebih banyak permohonan daripada golongan belia dan pelajar.  Jelas Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub, pendaftaran secara percuma diberikan kepada pelajar yang ingin mendaftarkan paten ciptaannya di bawah inisiatif Payung Rahmah. "Melalui inisiatif Payung Rahmah, kita sudah memperuntukkan konsep mendaya-upaya dan geran sebanyak RM2 juta diperuntukkan di mana rakyat Malaysia khususnya pelajar yang mula menunjukkan bakat mereka diberikan pendaftaran percuma. Pendaftaran percuma itu bagi mendaftarkan dalam bentuk cap dagangan, reka bentuk, perindustrian, petunjuk geografi dan hak cipta," kata Salahuddin di Parlimen, hari ini.

Dua tahun yang lalu, data statistik Perbadanan Harta Intelek Malaysia (MyIPO) telah merekodkan permohonan paten tempatan sebanyak 936 pada tahun 2022 dan 1,003 permohonan pada 2021.Beliau menjawab pertanyaan ahli parlimen Betong, Dr Richard Rapu @ Aman anak Begri.


27,119 calon duduki SPM di Kelantan

KOTA BHARU, 20 Februari- Seramai 27,119 calon menduduki peperiksaan Sijil Pelajaran Malaysia (SPM) di Kelantan bermula hari ini sehingga 15 November.  Timbalan Pengarah Sektor Pengurusan Sekolah Jabatan Pendidikan Negeri (JPN) Kelantan, Mohd Zin Halim berkata, ia membabitkan calon dari Sekolah Menengah Kebangsaan (SMK), Maktab Rendah Sains Mara (MRSM), Sekolah Agama Bantuan Kerajaan (SABK), Sekolah Yayasan Islam Kelantan (YIK) swasta dan persendirian.  Beliau berkata, sebanyak 286 pusat peperiksaan disediakan daripada 252 buah sekolah.  "Bagi memastikan kelancaran peperiksaan, sejumlah 2,809 petugas disediakan selain 100 penyelia dan 861 pengemas bilik dilantik", katanya. Beliau berkata demikian ketika ditemui di Sekolah Menengah Kebangsaan Agama Naim Lilbanat, Kota Bharu,  Sementara itu, calon SPM, Aisyah Amalina Zaidi ketika ditemui meluahkan rasa gementar tetapi dalam masa yang sama gembira kerana diberikan kesihatan yang baik.  Katanya, persediaan terbaik sudah dilakukannya dan hanya berserah serta bertawakal kepada Allah. "Persediaan alhamdulillah dengan kerjasama daripada pihak sekolah yang mengadakan kelas tambahan, saya juga mengikuti jadual belajar yang dibuat sendiri, jadi Insya-Allah, persediaan yang baik", katanya. "Kalau nak cakap tips memang banyaklah, kalau tips cikgu sendiri kalau Matematik Tambahan buat macam mana kalau Bahasa Melayu kita kena elakkan bahagian mana, jadi penambahbaikan di bahagian itu dan bahagian ni. Insya-Allah, setakat ini semua yang cikgu curahkan segala ilmu yang kita telah pelalajari dapat membantu kita lepas ini, kata calon SPM, Fadhliyatul Insyirah Abdul Hadi.


Persiapan sekolah sempena SPM 2022 telah dilaksana dengan baik - Fadhlina

BANGI, 20 Februari- Peperiksaan Sijil Pelajaran Malaysia (SPM) 2022 bertulis yang bermula pagi ini berjalan lancar.Hasil tinjauan Menteri Pendidikan, Fadhlina Sidek hari ini menyaksikan persiapan sekolah dalam mengendalikan peperiksaan SPM telah dilaksanakan dengan baik."Hari ini merupakan hari pertama SPM. Alhamdulillah, peperiksaan ini adalah rutin setiap tahun dan saya percaya kepakaran sekolah, Lembaga Peperiksaan Malaysia (LPM), Pejabat Pendidikan Daerah (PPD) dan Jabatan Pendidikan Negeri (JPN). Segala persiapan telah dilaksanakan dengan baik," kata Fadhlina selepas mengadakan lawatan sempena hari pertama peperiksaan bertulis SPM di Sekolah Menengah Kebangsaan Jalan Empat, Bandar Baru Bangi.

(Menteri Pendidikan, Fadhlina Sidek sempat beramah mesra dengan pelajarSMK Jalan Empat, Bandar Baru Bangi pagi tadi)

Fadhlina turut berpeluang memberikan doa dan kata-kata semangat kepada pelajar sekolah berkenaan yang menduduki peperiksaan SPM hari ini.Seramai 403,637 calon menduduki peperiksaan bertulis SPM 2022 yang bermula hari ini hingga 15 Mac membabitkan 3,355 pusat peperiksaan seluruh negara.Susulan itu, seramai 131,318 petugas peperiksaan telah dilantik bagi memastikan kelancaran pengurusan dan pengendalian peperiksaan berkenaan.


Tular buang Al-Quran dalam longkang, tindakan undang-undang akan diambil

(Sebanyak 13 naskhah kitab suci al-Quran ditemui dalam longkang di Jinjang)

KUALA LUMPUR, 20 Februari- Menteri di Jabatan Perdana Menteri (Hal Ehwal Agama), Datuk Dr Mohd Naim Mokhtar kesal dengan tindakan pihak tidak bertanggungjawab membuang 13 naskhah al-Quran ke dalam longkang di ibu negara.  Menerusi kenyataan beliau menegaskan, pihaknya telah bekerjasama dengan Polis Diraja Malaysia (PDRM) bagi menyiasat dan mengambil tindakan undang-undang terhadap pihak yang terbabit.

Pihaknya juga merakamkan setinggi penghargaan buat ahli jawatankuasa pengurusan masjid setempat, pihak berkuasa serta orang ramai yang bekerjasama menangani isu ini dengan berhemah sebagai tanda menghormati kemuliaan Al Quran.

(Menteri di Jabatan Perdana Menteri (Hal Ehwal Agama), Datuk Dr Mohd Naim Mokhtar)

Tambahnya, garis panduan dan kaedah untuk melupuskan naskhah al-Quran boleh dirujuk kepada Jabatan Agama Islam Negeri (JAIN) agar Al Quran dipelihara dengan cermat dan tertib.  Dalam pada itu, beliau berkata, pendidikan tentang kaedah pelupusan Al-Quran akan dipertingkat kepada masyarakat dari semasa ke semasa. Tular di media sosial semalam, sebanyak 13 naskah al-Quran ditemui dipercayai sengaja dibuang oleh individu tidak bertanggungjawab ke dalam longkang di Jinjang, Kuala Lumpur.


12,907 pelajar di Melaka duduki SPM

BUKIT BARU, 20 Februari- Seramai 12,907 calon menduduki peperiksaan bertulis Sijil Pelajaran Malaysia (SPM) 2022 di 102 pusat peperiksaan di Melaka.Peperiksaan berkenaan bermula hari ini hingga 15 Mac 2023.  Ketua Menteri, Datuk Seri Sulaiman Md Ali berkata, ia merangkumi 11,037 calon sekolah kerajaan, bantuan kerajaan dan sekolah agama bantuan kerajaan, 694 calon MRSM serta 23 calon sekolah agama negeri.  Selain itu, 211 calon sekolah swasta dan 942 calon persendirian.  "Seramai 1,235 petugas peperiksaan dilantik bagi memastikan peperiksaan hari ini berjalan dengan lancar di seluruh negeri melaka," katanya selepas meninjau hari pertama peperiksaan SPM 2022 di Sekolah Menengah Kebangsaan (SMK) Bukit Baru, Melaka.

(Peperiksaan berkenaan bermula hari ini hingga 15 Mac 2023)


32,736 pelajar di Perak duduki SPM bermula hari ini

IPOH, 20 Februari- Seramai 32,736 calon Sijil Pelajaran Malaysia (SPM) 2022 di seluruh Perak menduduki peperiksaan itu bermula hari ini sehingga 15 Mac depan.  Timbalan Pengarah Sektor Pengurusan dan Perancangan Pejabat Pejabat Pendidikan Daerah (PPD), Jabatan Pendidikan Negeri Perak, Rahimah Mohamed berkata, daripada jumlah itu sebanyak 31,080 merupakan calon sekolah dan 1,656 lagi calon persendirian.  Peperiksaan ini juga melibatkan tiga calon SPM menduduki peperiksaan di hospital iaitu dua orang di Hospital Raja Permaisuri Bainun, Ipoh dan Hospital Gerik.  Ini berikutan calon-calon berkenaan terlibat dengan kes denggi, apendiks dan kanser darah.  Manakala tiada calon SPM positif COVID-19 atau dikuarantin. "Seramai 2,726 petugas telah dilantik bagi memastikan peperiksaan SPM di Perak berjalan lancar. Daripada jumlah itu seramai 105 orang penyelia kawasan, 321 orang ketua pengawas dan timbalan ketua pengawas. Kita juga ada 1,579 orang pengawas dan 400 orang pengemas bilik," katanya kepada pemberita selepas membuat tinjauan calon-calon SPM di Sekolah Menengah Kebangsaan (SMK) Anderson di Ipoh. Tambahnya, seramai 108 calon pula dikenal pasti sebagai calon berkeperluan pendidikan khas.


29,745 Pelajar di Kedah duduki SPM tahun ini

ALOR SETAR 20 Februari- Seramai 29,745 pelajar di Kedah menduduki peperiksaan Sijil Pelajaran Malaysia SPM 2022 (SPM) di 264 pusat peperiksaan negeri itu .Manakala, seramai 57 calon daripada jumlah itu merupakan calon berkeperluan pendidikan khas (CBPK).Pengarah Pendidikan Jabatan Pendidikan Negeri Kedah, Rozaini Ahmad berkata secara keseluruhan peperiksaan yang bermula hari ini berjalan lancar .Menerusi kenyataan, beliau memaklumkan mengikut pecahan, calon sekolah kerajaan, sekolah bantuan Kerajaan dan sekolah agama bantuan kerajaan seramai 25,718 dan calon sekolah di bawah agensi kerajaan selain Kementerian Pendidikan Malaysia KPM (MRSM, MTD Sekolah Perantis Tentera) seramai 833 calon.

(Seramai 170 calon peperiksaan SPM 2022 di SMK Sultanah Bahiyah Alor Setar)

Selain itu , jumlah calon Sekolah Menengah Agama Negeri seramai 314, calon sekolah swasta yang berdaftar dengan KPM 132 calon dan calon persendirian seramai 1,030.Pusat peperiksaan Sekolah Menengah Kebangsaan SMK Aman Jaya, Sungai Petani mempunyai calon paling ramai iaitu 432 calon .Manakala, Sekolah Integriti Sungai Petani pula mempunyai calon paling sedikit iaitu tiga calon.Peperiksaan bertulis SPM 2022 yang bermula hari ini sehingga 15 Mac ini melibatkan 403,637 calon di seluruh negara.


Tiga maut dalam kemalangan motosikal, lori di Tampoi

(Foto Jabatan Bomba dan Penyelamat Malaysia Johor)

JOHOR BAHRU, 20 Februari-  Tiga sekeluarga maut selepas motosikal dinaiki merempuh belakang lori di Jalan Persiaran Tanjung, Tampoi semalam.  Pemangku Ketua Polis Daerah Johor Bahru Utara, Superintendan Fariz Ammar Abdullah berkata, kejadian pukul 4.40 petang itu berlaku ketika lori berkenaan sedang berhenti di lampu isyarat jalan tersebut.  Mereka yang berusia 10 hingga 41 tahun itu disahkan maut di tempat kejadian.  Manakala pemandu lori berkenaan tidak mengalami kecederaan. Mayat kesemua mangsa dibawa ke Hospital Sultanah Aminah (HSA), Johor Bahru untuk tindakan lanjut.  Kes disiasat dibawah Seksyen 41 (1) Akta Pengangkutan Jalan (APJ) 1987.


48,759 pelajar di Johor duduki SPM bermula hari ini

JOHOR BAHRU, 20 Februari- Seramai 48,759 pelajar di Johor menduduki peperiksaan Sijil Pelajaran Malaysia (SPM) bermula hari ini.Seramai 1,796 pelajar lagi merupakan calon persendirian manakala 149 pelajar calon berkeperluan khas.Timbalan Pengarah Sektor Pengurusan Sekolah Jabatan Pendidikan Negeri Johor, Anuar Sukiran berkata, SPM dilaksanakan di 367 pusat peperiksaan.“Persiapan dan persediaan SPM telah disusun dan diatur rapi, selain memastikan kelancaran peperiksaan.“Kita harap calon-calon khususnya di Johor dapat menjalani peperiksaan dengan tenang dan yakin seterusnya memperoleh kejayaan cemerlang,” Katanya selepas membuat tinjauan hari pertama SPM di Sekolah Menengah Kebangsaan (SMK) Bandar Baru Uda, di sini.Seramai 4,823 petugas terlibat dalam SPM di negeri ini.

(Seramai 4,823 petugas terlibat dalam SPM di negeri ini)


Lori sarat muatan ayam terbalik, trafik sesak lebih 14 kilometer

(Lori sarat muatan ayam hidup terbabas sebelum terbalik selepas tayar belakang sebelah kiri lori pecah/FOTO PDRM)

ALOR GAJAH, 20 Februari - Sebuah lori yang sarat dengan muatan ayam hidup terbalik di Kilometer (KM) 222.0 Lebuh Raya Utara-Selatan (PLUS) arah utara sehingga menyebabkan kesesakan lebih 14 kilometer di lebuh raya berkenaan.Dalam kejadian kira-kira pukul 8.30 malam itu, lori yang dipandu seorang lelaki berusia 44 tahun dikatakan terbabas sebelum terbalik selepas tayar belakang sebelah kiri lori itu pecah.Jurucakap polis berkata, pemandu berkenaan bagaimanapun tidak mengalami sebarang kecederaan selain insiden itu turut tidak melibatkan pengguna lebuh raya lain.“Siasatan awal mendapati lori yang membawa muatan ayam hidup telah mengalami tayar pecah di bahagian belakang sebelah kiri.“Kenderaan tersebut kemudian terbabas dan terbalik di lorong tengah dan lorong kiri dan menyebabkan hanya lorong kanan sahaja dibuka untuk pengguna lebuh raya,” katanya menerusi kenyataan pada Ahad.Terdahulu, tular di laman sosial yang menyaksikan ratusan ayam hidup bertaburan di atas lebuh raya itu.Plusline menerusi laman Twitter rasminya turut memaklumkan sehingga pukul 10.31 malam, lorong kiri masih ditutup dan kesesakan dilaporkan sejauh lebih 14 kilometer.


Proses bedah siasat mayat anggota komando hari ini - Polis

BANTING, 20 Februari - Proses bedah siasat mayat anggota komando yang ditemukan terdampar hari ini di kawasan paya bakau di Batu 8, Kampung Batu Laut, Tanjung Sepat dekat sini akan dijalankan pagi ini.Ketua Polis Daerah Kuala Langat Superintenden Ahmad Ridhwan Mohd Nor @ Salleh berkata pengecaman mayat Lans Koperal Edrin Baintim, 25, telah dibuat oleh abang kandungnya.Beliau berkata mayat mangsa yang masih bujang itu ditemukan oleh orang ramai pada kira-kira 10.30 pagi lengkap berpakaian sut penyelam. “Mayat si mati akan dibedah siasat esok di Hospital Banting bagi mengetahui punca kematian,” menurutnya dalam kenyataan di sini. Pada 7 Feb lepas, Edrin yang juga anggota tentera darat daripada Grup Gerak Khas (GGK) atau lebih dikenali sebagai komando dilaporkan hilang ketika menjalani latihan menyelam di 0.7 batu nautika barat daya Pulau Undan.Mangsa hilang ketika eksesais 'Pari Harimau' iaitu kursus juruselam bersama enam pegawai dan 37 peserta dari Pusat Latihan Peperangan Khusus (Pulpak) Sungai Udang, Melaka.

(Edrin Baintim (tengah) bersama ibu dan ayahnya/FOTO keluarga)

Sementara itu, Fikri Abdullah, 41, berkata meskipun sedih dengan kehilangan adik bongsunya itu, dia reda dan bersyukur mayat Edrin akhirnya ditemukan.Ditanya mengenai reaksi ibu bapa mereka, Fikri berkata susah untuk menggambarkan keadaan mereka yang kini menetap di Kampung Maliau, Tongod, Sabah.“Ibu dan ayah masih belum terima hakikat yang anak bongsu kesayangan mereka sudah tiada. Sebelum ini, adik pernah beritahu kami yang dia mahu pulang ke kampung tapi disebabkan terlampau sibuk dengan tugasnya, dia menangguh hasratnya itu,” katanya kepada Bernama.Pekerja swasta itu juga berkata mereka sekeluarga sempat berkumpul semasa cuti Tahun Baharu Cina baru-baru ini.“Masa itu adik cuti dua hari, kami berkumpul di rumah kakak di Klang, adik tidak ada menunjukkan sebarang perubahan, dia tetap ceria seperti biasa,” kata Fikri yang menetap di Semenanjung bersama lima lagi adik-beradiknya.Katanya Edrin seorang yang tegas tetapi suka bergurau dengan adik-beradik selain amat mengutamakan ibu bapa dan keluarga. - BERNAMA


LHDN saran semak status cukai sebelum ke luar negara

KUALA LUMPUR, 19 Februari - Lembaga Hasil Dalam Negeri (LHDN) menyarankan semua pembayar cukai untuk menyemak status tunggakan cukai dan sekatan perjalanan terlebih dahulu sebelum membuat perancangan untuk ke luar negara. Pembayar cukai boleh membuat semakan status tunggakan cukai mereka melalui portal MyTax.Manakala semakan sekatan perjalanan boleh dibuat di laman web Jabatan Imigresen Malaysia.

Merujuk kepada Seksyen 104 dan 75A Akta Cukai Pendapatan 1967 dan Seksyen 22 Akta Cukai Keuntungan Harta Tanah 1976, LHDN diberi kuasa untuk menghalang mana-mana individu daripada meninggalkan negara jika mereka atau syarikat mereka mempunyai tunggakan cukai yang tidak dijelaskan. Pemakluman tindakan tersebut akan dibuat ke alamat terakhir yang dikemaskini oleh pembayar cukai kepada LHDN melalui data percukaian terkini.


Bekas menteri kewangan akan dipanggil beri keterangan - SPRM

PUTRAJAYA, 19 Februari - Suruhanjaya Pencegahan Rasuah Malaysia (SPRM) akan memanggil bekas Menteri Kewangan Tengku Datuk Seri Zafrul Tengku Abdul Aziz untuk memberi keterangan bagi membantu siasatan berhubung projek Jana Wibawa.Ketua Pesuruhjaya SPRM Tan Sri Azam Baki dalam kenyataan hari ini memaklumkan Zafrul akan dipanggil dalam masa terdekat.

(Tengku Datuk Seri Zafrul Tengku Abdul Aziz, dipanggil SPRM bagi membantu siasatan projek Jana Wibawa/ Foto Bernama)

Beliau turut mengesahkan bahawa pihaknya sudah mengambil keterangan bekas Perdana Menteri Tan Sri Muhyiddin Yassin berhubung perkara itu. “Siasatan sedang dijalankan dan adalah tidak wajar untuk individu yang dipanggil memberi keterangan membuat kesimpulan sendiri sama ada mereka dipanggil sebagai saksi ataupun suspek,” katanya.Azam berkata mengikut Seksyen 30(1)(a) Akta SPRM 2009, pegawai suruhanjaya yang menyiasat kesalahan di bawah akta ini boleh memerintahkan mana-mana orang supaya hadir di hadapannya bagi maksud diperiksa secara lisan berkaitan apa-apa perkara yang mungkin dapat, pada pendapat beliau, membantu siasatan."Mereka harus menunggu sehingga siasatan selesai sebelum memberi komen tentang siasatan oleh penguatkuasa," katanya.Semalam, media melaporkan Muhyiddin adalah antara individu yang disiasat berhubung projek Jana Wibawa dan beliau dilaporkan berkata SPRM memanggilnya untuk memberi kenyataan bukan sebagai suspek.


MPOB giat laksana pelbagai usaha tingkatkan pembangunan pekebun kecil sawit

BEAUFORT, 19 Februari - Kerajaan melalui Lembaga Minyak Sawit Malaysia (MPOB) giat melaksanakan pelbagai usaha untuk meningkatkan pembangunan pekebun kecil sawit persendirian di seluruh negara dan ia sekali gus meningkatkan sumber pendapatan mereka.Timbalan Menteri Perladangan dan Komiditi, Datuk Siti Aminah Aching berkata, ke arah itu pihaknya telah melaksanakan Skim Pembiayaan Mudah Tanam Semula Pekebun Kecil Sawit dan Input Pertanian Pekebun Kecil Sawit, Skim Insentif Integrasi Tanaman Sawit dan Skin Intensif Integrasi Ternakan Sawit bagi tujuan memudahkan para pekebun kecil sawit di seluruh negara mendapat kemudahan tatacara dalam pengurusan dan pengendalian tanaman sawit untuk terus menambahkan pengeluaran hasil buah sawit berkualiti tinggi."Turun padang berjumpa dengan kita punya pekebun-pekebun kecil ini untuk memberikan mereka ini inspirasi, memberikan semangat sambil kita memberikan sumbangan di mana yang telah lulus permohonan, mereka yang telah berjaya, yang dapat sijil pun kita serahkan pada hari ini," kata beliau kepada media selepas merasmikan Program Pemantapan Skim Pensijilan Minyak Sawit Mampan Malaysia (MSPO), di sini hari ini.

Katanya selain pelbagai skim, kerajaan juga telah menyediakan bantuan berbentuk insentif sebanyak RM30 juta pada tahun 2019, khas kepada pekebun kecil yang merangkumi kos yuran Skim Pensijilan MSPO, Latihan berkaitan MSPO, Penyediaan Rak Penyimpanan Bahan Kimia dan Peralatan Perlindungan Diri (PPE).Dalam pada itu Ketua Pengarah MPOB, Datuk Dr Ahmad Parveez Ghulam Kadir berkata sehingga 31 disember 2022, pelaksanaan MSPO bagi pekebun kecil persendirian di bawah seliaan MPOB telah berjaya mempersijilkan 162 Kelompok Sawit Mampan melibatkan 187,215 orang pekebun kecil dengan keluasan kebun 709,088 hektar."Membantu lebih ramai lagi pekebun kecil di Sabah ini khususnya yang mempunyai masalah pensijilan MSPO, pendaftaran dan sebagainya dan ini akan membantu kita berurusan dengan mudah dengan kerajaan negeri agar masalah yang dihadapi pekebun kecil dapat kita bantu," jelas beliau.


Tiga maut kemalangan babitkan motosikal dan lori

JOHOR BAHRU, 19 Februari - Tiga maut selepas terbabit kemalangan melibatkan sebuah motosikal dan lori di Jalan Persiaran Tanjung Tampoi, di sini petang tadi.Ketua Balai Bomba dan Penyelamat (BBP) Larkin, Mohd Suhaimi Abdul Jamal berkata, mangsa yang maut menaiki motosikal jenis Yamaha LC.

Mangsa yang terkorban dikenali Mohammad Shahril Abdullah, 38 tahun, Habsah Jailani, 41 tahun dan Muhammad Dany Lukman Naim Abdullah, 10 tahun. Manakala pemandu lori berkenaan selamat.“Pasukan Gerakan Operasi (PGO) Negeri Johor menerima panggilan kecemasan kemalangan jalan raya melalui talian terus ke balai pada pukul 4.47 petang.“Penunggang dan pembonceng disahkan meninggal dunia di tempat kejadian” katanya dalam satu kenyataan hari ini.Bagaimanapun, pihaknya masih belum mengenal pasti hubungan ketiga-tiga mangsa.Sementara itu, Pemangku Ketua Polis Daerah Johor Bahru Utara, Superintendan Fariz Ammar Abdullah ketika dihubungi berkata, kenyataan media berkait kemalangan itu akan dikeluarkan polis dalam waktu terdekat.


Pembinaan 10,000km denai sungai, cegah pencemaran

KELANTAN, 19 Februari - Kementerian Sumber Asli, Alam Sekitar dan Perubahan Iklim (NRECC) menyasarkan pembinaan Denai Sungai Kebangsaan (DSK) sepanjang 10,000 kilometer menjelang tahun 2030.  Menterinya, Nik Nazmi Nik Ahmad menerusi kenyataan media yang dikeluarkan berkata, untuk tahun ini pihaknya menyasarkan 1,000 kilometer.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad,membuat tinjauan kawasan denai di Sungai Pengkalan Datu, Kubang Kerian)

Beliau berkata, pembinaan DSK merupakan strategi tindakan pencegahan pencemaran melalui pendekatan kawalan punca penyelesaian berasaskan alam semula jadi dan akan dikendalikan oleh Jabatan Pengairan dan Saliran (JPS).  Katanya, dengan adanya denai di tepi sungai, ia akan menggalakkan aktiviti seperti berkelah, memancing dan berbasikal dalam kalangan komuniti setempat.  Menurutnya, kehadiran orang ramai di kawasan tersebut juga dapat menghalang pihak-pihak yang tidak bertanggungjawab menjadikan sungai sebagai tempat pembuangan sisa.  Bagi memastikan sasaran ini dapat dicapai, NRECC dengan kerjasama kerajaan negeri akan mengenal pasti kawasan-kawasan rizab sungai untuk dibangunkan sebagai kawasan rekreasi melalui pembinaan denai dan aktiviti pengindahan sungai.  Selain itu, katanya, DSK juga berpotensi untuk menyumbang kepada eko-pelancongan setempat seperti mana wujudnya pasar terapung di kawasan Pengkalan Datu, Kota Bharu yang menarik ramai pengunjung dari dalam dan luar negara.  Ujarnya, projek rintis DSK yang diperkenalkan oleh NRECC ini merupakan denai sepanjang hampir 1 kilometer, bermula di kawasan belakang Hospital Universiti Sains Malaysia (HUSM) dan melalui kawasan hutan bakau di sekitar Min House Camp, Kubang Kerian.  Nik Nazmi turut berkesempatan melakukan lawatan kerja di Denai Sungai Pengkalan Datu, Kubang Kerian, Kelantan, hari ini.  Hadir sama, Setiausaha Bahagian Kanan ( Khidmat Pengurusan) NRECC , Datuk Mohd Rodzwan Mohd Baba Sakri, Pengarah JPS Kelantan, Ir. Kamal Mustapha dan Pengarah Bahagian Lembangan Sungai, Ir. Marenawati Abd. Malek.


Polis saman pemandu kereta ubah laluan secara melulu akibatkan kemalangan

(Tangkap layar video tular mengenai kejadian tersebut tular di laman Facebook sejak Jumaat lepas)

IPOH, 19 Februari- Polis telah mengeluarkan notis saman kesalahan trafik kepada pemandu kereta yang dipercayai mengubah laluan secara melulu sehingga menyebabkan kemalangan di Jalan Kuala Kangsar sebagaimana tular di laman sosial Facebook.Ketua Polis Daerah Ipoh ACP Yahaya Hassan berkata pihaknya menerima laporan berhubung insiden yang berlaku di Jalan Kuala Kangsar itu daripada pemandu kereta terbabit yang berumur 44 tahun, malam tadi."Kejadian berlaku pada 17 Februari, pukul 7.35 petang. Pemandu kereta Proton Wira dalam perjalanan ke Chemor itu telah mengubah laluan dari lorong tengah ke lorong kiri jalan secara mengejut dan pada masa sama seorang penunggang motosikal yang datang dari arah belakang gagal mengelak serta melanggar bahagian kiri kereta terbabit."Susulan itu, penunggang motosikal tersebut terbabas dan terjatuh sehingga mengalami kecederaan ringan di bahu kanan, lutut, kaki, muka dan tangan serta dibenarkan pulang selepas menerima rawatan di Hospital Raja Permaisuri Bainun (HRPB),"katanya.Kemalangan tersebut disiasat di bawah Peraturan 6 (1) Kaedah-Kaedah Lalu lintas Jalan 1959 (LN166/59) iaitu memotong dengan cara berbahaya.Tambahnya, orang ramai dinasihatkan supaya memandu secara berhemah dan sentiasa mematuhi peraturan lalu lintas demi menjamin keselamatan semua pengguna jalan raya.

(Ketua Polis Daerah Ipoh ACP Yahaya Hassan)


Polis siasat perarakan bawa replika senjata

(Ketua Polis Terengganu, Datuk Rohaimi Md Isa)

KUALA TERENGGANU, 19 Februari - Siasatan awal akan dijalankan bagi mengenal pasti kesalahan yang dilakukan dalam perarakan membawa replika senjata pada Himpunan Pemuda Islam Terengganu (HIMPIT) 2023 di Setiu, Terengganu pada Jumaat lalu. Dalam satu kenyataan, Ketua Polis Terengganu, Datuk Rohaimi Md Isa berkata pihaknya tidak dimaklumkan mengenai perarakan membawa replika senjata tersebut.  Difahamkan, perarakan yang disertai pemuda sebuah parti politik itu adalah salah satu acara yang dipertandingkan untuk mereka cipta pakaian bertemakan senjata dan warisan Islam.

(Foto di media sosial yang tular menunjukkan sebahagian peserta membawa replika senjata pada perarakan sempena program HIMPIT 2023 di Setiu, Terengganu, Jumaat lalu)

Bagaimanapun, penganjuran perarakan itu menimbulkan tidak puas hati dan kegusaran dalam kalangan masyarakat.  Sehubungan itu, pihak polis akan mengenal pasti kesalahan yang dilakukan dalam program berkenaan sebelum tindakan sewajarnya diambil.


Mayat anggota komando dikhuatiri lemas di Pulau Undan ditemukan di Tanjung Sepat

(Foto kenangan L/Kpl Edrin Baintim (TENGAH) bersama ibu bapanya)

MELAKA, 19 Februari- Mayat anggota komando yang dikhuatiri lemas ketika menjalani latihan menyelam di Pulau Undan 7 Feb lepas, ditemukan terdampar di pantai bakau Tanjung Sepat, Selangor, hari ini.Pengarah Agensi Penguatkuasaan Maritim Malaysia (APMM) Melaka dan Negeri Sembilan Kepten Maritim Iskandar Ishak berkata mayat lengkap berpakaian sut penyelam itu ditemukan orang ramai kira-kira pukul 10.15 pagi tadi.Beliau berkata Maritime Rescue Sub Centre (MRSC) Johor Bahru menerima maklumat dari Balai Polis Kandang memaklumkan mengenai penemuan itu dan pihak Pusat Latihan Peperangan Khusus (Pulpak) mengesahkan mengenai mayat ditemukan orang awam itu sebelum dihantar ke Hospital Banting, Selangor untuk siasatan lanjut. “Dengan penemuan mayat pelatih penyelam tersebut, SAR ditamatkan pada 2.30 petang dan Badan Nasional Pencarian dan Pertolongan (Basarnas) Indonesia juga telah dimaklumkan mengenai penemuan ini,” katanya dalam satu kenyataan di sini hari ini.Iskandar turut mengucapkan terima kasih kepada agensi sahabat iaitu Angkatan Tentera Malaysia (ATM), Polis Diraja Malaysia (PDRM), Jabatan Bomba dan Penyelamat Malaysia (JBPM), Angkatan Pertahanan Awam (APM) dan komuniti nelayan yang terlibat sepanjang SAR tersebut.Isnin lalu, APMM menangguhkan SAR berkenaan selepas pencarian yang memakan masa selama tujuh hari gagal menemukan sebarang petanda mengenai kehilangan mangsa.Pada 7 Feb lepas, L/Kpl Edrin Baintim, 25, yang merupakan anggota Tentera Darat dipercayai daripada Grup Gerak Khas (GGK) atau lebih dikenali sebagai komando, dilaporkan hilang ketika menjalani latihan menyelam di 0.7 batu nautika barat daya Pulau Undan.Mangsa dikatakan hilang ketika latihan eksesais 'Pari Harimau' iaitu kursus juruselam bersama enam pegawai dan 37 peserta dari Pulpak Sungai Udang. -BERNAMA


DBKL semarak aktiviti pembudayaan seni dan sejarah melalui mural

KUALA LUMPUR, 19 Februari - Usaha menyemarakkan aktiviti pelancongan dan ekonomi warga Kuala Lumpur, terus dipergiat menerusi kerjasama Yayasan Budi.Ia juga menjadi langkah pertama ke arah merealisasikan 'Dunia Melayu' yang sarat dengan pembudayaan seni dan sejarah.Lebih 50 buah lukisan bertemakan budaya, warisan Kuala Lumpur sasterawan di pamer untuk pengunjung di Galeri Wisma Budi dan sekitar Jalan Tuanku Abdul Rahman.

(Pengasas Yayasan Budi, Tan Seri Dr Rais Yatim)

Pameran Mural bertemakan filem lakonan Seniman Agung Negara, Allahyarham Tan Sri P Ramlee menghiasi setiap penjuru lorong turut menjadi tumpuan.Sambutan yang diberi mendorong Yayasan Budi dan Dewan Bandaraya Kuala Lumpur untuk meluaskan pameran berkenaan ke kawasan berhampiran."Kami akan memohon kebenaran dahulu apa yang patut kami pamerkan misalnya suku kata budi bahasa budaya kita dan kita adakan pameran lagu-lagu budi, lama, budi sekali seminggu di Jalan Perpaduan dan kita selitkan apa yang disebut inti sejarah kita," kata Pengasas Yayasan Budi, Tan Seri Dr Rais Yatim.Program sepanjang laluan bermula jalan Esfahan hingga Kampung Melayu setiap ahad itu juga bagi merancakkan kegiatan ekonomi peniaga sekitar."Program ini tentunya bagi para penggerai berpendapat kurang orang akan ke sini bila kita tutup jalan maka tanggungjawab kita bawa pengisian kepada ruang ini mencipta lagi satu pengisian baharu kepada ruang ini dan saya yakin tengok material dalam yayasan budi tadi saya yakin lebih ramai orang akan datang sini agar usaha kita lebih padu dan orang ramai akan datang sini menggunakan pengangkutan awam," kata Datuk Bandar Kuala Lumpur, Datuk Seri Mahadi Che Ngah."Sebab dia akan menambah keindahan kawasan ini khususnya lorong yang dulunya kosong jadi sekarang bertambah cantik dan dihiasi dengan filem lama klasik dan suasana yang boleh memberi pendidikan yang boleh membantu anak-anak kita lebih menghayati filem lama-filem melayu,"kata pengunjuung, Rosizham Hamdan. "Ini pertama kali nampak ada dekat sini. Jalan-jalan dengan mak, tetiba nampak pulak beca kat depan tu ,daripada tinggal kosong macam ini lebih baik kita manfaatkan lorong di Kuala Lumpur," kata Nik Atiqah Hadzishah.Peniaga yang ditemui turut menyambut baik usaha pembudayaan seni di laluan berkenaan."Okay benda-benda sebegini, bagi ramai orang datang sini dan sokong kami yang berniaga di sini," kata peniaga Mohd Iskandar Ikhram.Setiap ahad, bermula 7 pagi, orang ramai berpeluang menghayati keindahan susunan budaya, kesenian pertukangan tangan, muzik, seni teater.Turut bakal menjadi tumpuan, adalah lokasi himpunan aneka makanan warisan Melayu.Laporan wartawan, Sazswani Samsu, RTM.


Kedah catat kes dadah tertinggi tahun lalu

BANTING, 19 Februari- Kedah merekodkan jumlah kes penyalahgunaan dadah tertinggi di negara ini iaitu 13,502 kes pada 2021. Timbalan Ketua Pengarah (Operasi) Agensi Antidadah Kebangsaan (AADK), Datuk Dr Muhamad Sade Mohamad Amin berkata, jumlah itu meningkat sebanyak 28.4% berbanding 2020 yang berjumlah 10,518 kes.Manakala kes penyalahgunaan dadah kedua tertinggi ialah Johor dengan 13,261 kes, diikuti Selangor (12,182); Terengganu (12,033) dan Kelantan (11,843)."Penyalahgunaan dadah di Malaysia pada tahun 2020 adalah 128,325 kes dan menurun sedikit pada tahun 2021 iaitu 132,139 berdasarkan kepada kes yang ada di AADK, PDRM, pusat pemulihan dadah pensendirian dan juga yang telah di kesan oleh KKM,"katanya.Dalam pada itu, Muhamad Sade turut mendedahkan peranti vape adalah antara alat yang mendorong kepada ketagihan dadah dalam kalangan generasi muda.Beliau turut menasihati ibu bapa supaya tidak menyembunyikan ahli keluarga yang ketagihan dadah dan tampil ke AADK untuk mendapatkan rawatan daripada pakar.Beliau berkata demikian kepada media ketika hadir merasmikan Program Jerayawara sempena Sambutan Hari Antidadah Kebangsaan di Pantai Morib, Selangor.

(Timbalan Ketua Pengarah (Operasi) AADK, Datuk Dr Muhamad Sade Mohamad Amin)


Mayat Christian Atsu dibawa pulang ke Ghana

(Christian Atsu ketika beraksi bersama New Castle United / AFP)

ACCRA, 19 Februari- Mayat bekas pemain bola sepak antarabangsa Ghana, Christian Atsu yang maut dalam gempa bumi di Turkiye telah diterbangkan pulang pada Ahad.Atsu, 31, terperangkap dalam gempa bumi berukuran 7.8 magnitud yang menggegarkan Turkiye dan Syria pada 6 Februari, mengorbankan lebih 44,000 orang di kedua-dua negara.Terdapat laporan awal bekas pemain Chelsea dan Newcastle itu telah diselamatkan sehari selepas gempa bumi, tetapi ia ternyata palsu dan mayatnya hanya ditemui pada hari Sabtu.“Mayat Atsu akan ditemani keluarganya dan duta Ghana ke Turki dalam penerbangan dan akan tiba di Accra (ibu negara Ghana) pada 7:40 malam Ahad,” kata kementerian luar.Pada Sabtu, kementerian berkata bahawa abang dan kakak kembar Atsu hadir di lokasi penyelamatan apabila mayatnya ditemui.Balunya Marie-Claire Rupio dan tiga anak mereka berada di St James' Park di London untuk menyertai penghormatan kepada pemain itu sebelum perlawanan Liga Perdana Newcastle menentang Liverpool.Atsu menjaringkan gol terakhir daripada 33 gol kerjayanya untuk Hatayspor dalam Super Lig Turkiye pada 5 Februari, beberapa jam sebelum gempa berlaku.Dia sebelum ini bermain untuk pasukan kebangsaannya Black Stars dan Presiden Ghana Nana Akufo-Addo berkata "bola sepak telah kehilangan salah seorang duta terbaiknya, seorang yang sukar untuk digantikan". -AFP

(Keranda yang mengandungi mayat Christian Atsu dimuatkan ke dalam pesawat yang menuju ke Ghana, di Lapangan Terbang Adana di selatan Turki, / AFP)


Prasarana digital bawah KPM diharap mudahkan urusan guru

KUALA LUMPUR, 19 Februari - Kesatuan Perkhidmatan Perguruan Kebangsaan Malaysia (NUTP) memohon agar prasarana digital bawah Kementerian Pendidikan (KPM) mampu membantu memudahkan urusan guru dan bukannya memberikan lagi tekanan. NUTP dalam kenyataan hari ini berharap bahagian data dan maklumat di KPM dapat mengawal dengan lebih serius sebarang aplikasi atau sistem baharu yang diwujudkan sama ada di peringkat bahagian-bahagian KPM, Jabatan Pendidikan Negeri (JPN) atau Pejabat Pendidikan Daerah (PPD).“Pastikan prasarana digital benar-benar mantap dan mampu menampung keperluan warga KPM yang besar. Guru tidak mahu lagi tertekan dengan aplikasi pendigitalan. Sepatutnya penggunaan aplikasi tersebut membantu guru dalam melaksanakan tugas serta memudahkan urusan guru, bukan sebaliknya memberikan tekanan emosi yang melampau kepada guru-guru," menurut kenyataan itu.Kenyataan itu turut memaklumkan NUTP menyokong tujuh langkah yang diumumkan oleh Menteri Pendidikan Fadhlina Sidek dalam menangani beban dan tekanan warga pendidik pada Jumaat lepas, yang merupakan usaha murni untuk membantu guru.“Langkah tersebut juga untuk meningkatkan kesejahteraan guru dan mengurangkan tekanan dalam kalangan guru serta membantu memperbaiki permasalahan sistem pendidikan di Malaysia."NUTP yakin keputusan yang dibuat adalah hasil usaha Menteri Pendidikan dan warga KPM yang telah turun padang dalam mendapatkan maklum balas terus daripada akar umbi. Pihak kami turut mendapat maklum balas positif daripada guru-guru," menurut kenyataan.Menurut NUTP, Menteri Pendidikan juga telah mengarahkan KPM untuk menyegerakan tujuh langkah tersebut bagi dilaksanakan bermula sesi persekolahan 2023/2024 ini.

Langkah-langkah berkenaan termasuk pemansuhan sebarang bentuk pertandingan, sambutan atau majlis di semua peringkat yang tidak memberikan impak besar terhadap pembelajaran murid dan mengurangkan kekerapan semakan elemen pengurusan sekolah Standard Kualiti Pendidikan Malaysia (SKPM) yang melibatkan guru kepada setahun sekali sahaja.Langkah lain adalah menetapkan waktu mengunci masuk rekod kehadiran murid yang lebih fleksibel kepada guru iaitu 12 tengah hari untuk sesi pagi dan 5 petang untuk sesi petang bagi mengelak kesesakan dalam sistem serta pelantikan pengawas peperiksaan awam yang dikendalikan oleh Lembaga Peperiksaan (LP) dan Majlis Peperiksaan Malaysia (MPM) terbuka kepada individu selain guru yang sedang berkhidmat seperti pesara kerajaan, pelajar Institut Pendidikan Guru (IPG) dan Institut Pendidikan Tinggi (IPT).KPM juga akan mengehadkan penganjuran sambutan Hari Guru Tahunan kepada peringkat kebangsaan dan sekolah, selain menetapkan ringkasan Rancangan Pelajaran Harian (RPH) di peringkat KPM bagi memastikan kembali memenuhi keperluan Surat Pekeliling Ikhtisas KPM Bil.3/1999, yang merangkumi elemen objektif, pengajaran dan refleksi.Langkah ketujuh adalah memperkukuh autonomi guru dalam perancangan dan pelaksanaan pengajaran dan pembelajaran, serta pentaksiran bilik darjah (PBD) dengan menjadikan Dokumen Standard Kurikulum dan Pentaksiran (DSKP) sebagai rujukan.


403,637 bakal mengambil peperiksaan SPM

KUALA LUMPUR, 19 Februari - Seramai 403,637 calon bakal menduduki peperiksaan bertulis Sijil Pelajaran Malaysia (SPM) 2022 yang bermula esok hingga 15 Mac.Peperiksaan melibatkan 3,355 pusat di seluruh negara. Kementerian Pendidikan (KPM) dalam kenyataan memaklumkan seramai 131,318 petugas peperiksaan telah dilantik bagi memastikan kelancaran pengurusan dan pengendalian peperiksaan berkenaan. “Semua calon diingatkan agar sentiasa merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi sepanjang peperiksaan berlangsung.“Calon turut diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan,” menurut kenyataan itu.

KPM turut mengingatkan semua calon untuk mematuhi prosedur operasi standard dan peraturan yang ditetapkan bagi memastikan kelancaran pengurusan pengendalian peperiksaan SPM tahun 2022.


Waris mangsa tragedi tanah runtuh Batang Kali terima sumbangan wang ihsan

(Exco Pembangunan Luar Bandar dan Kebudayaan Negeri Selangor, Borhan Aman Shah)

HULU SELANGOR, 19 Februari - Seramai 31 waris keluarga mangsa tragedi tanah runtuh di ladang organik, Batang Kali yang meninggal dunia, menerima sumbangan wang ihsan daripada kerajaan negeri Selangor.Setiap keluarga menerima sumbangan RM5,000 dengan peruntukan sebanyak RM155,000.Menurut Exco Pembangunan Luar Bandar dan Kebudayaan, Borhan Aman Shah, bantuan ini merupakan inisiatif pertama kali dilaksanakan kerajaan negeri bagi membantu keluarga yang terjejas."Setakat ini kita bagi kewangan dulu tapi mungkin kalau ada keperluan kerajaan negeri akan pertimbangkan mungkin dari segi penjagaan serta apa permasalahan kerana yang terlibat ini bukan semua dari negeri Selangor, ada juga dari negeri Melaka dan negeri lain dan sebagainya," kata beliau selepas merasmikan program Jelajah #kitaselangor Penyayang di Oasis Batang Kali, di sini hari ini.Borhan berkata sumbangan ini diberikan secara berperingkat dengan bantuan diberikan kepada 15 penerima meliputi 25 waris keluarga mangsa pada hari ini.Dalam pada itu, baki enam lagi mangsa akan menerima sumbangan yang akan diuruskan dalam masa terdekat oleh Unit Pengurusan Bencana Negeri Selangor.

(Exco Pembangunan Luar Bandar dan Kebudayaan Negeri Selangor, Borhan Aman Shah menyampaikansumbangan wang ihsan kepada waris keluarga mangsa tragedi tanah runtuh Batang Kali)

Sementara itu, waris keluarga mangsa yang ditemui berasa terharu dengan sumbangan yang diberikan kerajaan negeri tersebut."Saya rasa bersyukur sebab bagi bantuan ihsan untuk waris mangsa, saya akan guna sebaik yang mungkin dan terima kasih kepada Menteri Besar Selangor yang sudi memberi wang ihsan kepada saya, perasaan saya dari hari kejadian sampai sekarang, saya tidak boleh lupa lagi, masih teringat lagi, masih terasa di hati, teringat suara dia gelak suara dia tidak boleh lupa," jelas Siti Esah Hassan."Saya berterima kasih kepada kerajaan Selangor atas bantuan wang ihsan ini yang memang dapat membantu sedikit sebanyak sebab kami lalui ini bukan senang, apa-apa bantuan kami sangat hargai," kata Loh Teng Shui.Tragedi tanah runtuh Batang Kali pada 16 Disember lepas membabitkan 92 mangsa, 61 daripadanya terselamat manakala 31 individu terdiri daripada 18 dewasa dan 13 kanak-kanak terkorban.


Guru dan ejen pelancongan diperdaya sindiket Macau

KUANTAN, 19 Februari - Terpedaya dengan sindiket Macau, seorang guru agama mengalami kerugian RM76,170, Isnin lepas.Ketua Polis Pahang Datuk Seri Ramli Mohamed Yoosuf dalam satu kenyataan berkata pada mulanya wanita berusia 55 tahun itu menerima panggilan telefon daripada seorang individu yang mendakwa sebagai pegawai Touch 'n Go di Kuala Lumpur dan mengatakan mangsa mempunyai tunggakan bayaran bil selama enam bulan.Beliau berkata panggilan mangsa yang menafikan mempunyai tunggakan bayaran itu kemudiannya disambung kepada individu yang menyamar sebagai pegawai polis dan memberitahunya terlibat dengan aktiviti penyeludupan dadah serta pengubahan wang haram."Mangsa diminta membuat rayuan penagguhan waran dan telah memberikan 14 digit nombor semua kad bank selain diarahkan mengisi maklumat perbankan di dalam pautan (link) yang diberikan."Selepas mengisi maklumat bank, wanita itu mendapati terdapat lima transaksi pengeluaran wang dari akaun yang menyebabkannya kerugian RM76,170," katanya.Dalam kes berlainan, seorang ejen pelancongan ditipu dengan penawaran kerja sambilan tidak wujud menerusi aplikasi WhatsApp, menyebabkan kerugian lebih RM52,443.

Setelah mangsa berusia 34 tahun itu berminat, suspek telah menghantar pautan kepada lelaki itu untuk menyertai satu group di Telegram dan diminta membeli prepaid dengan dijanjikan akan mendapat pulangan dalam tempoh yang singkat."Mangsa kemudiannya telah membuat lima transaksi wang ke dalam akaun bank berbeza sebelum dimaklumkan mendapat keuntungan sebanyak 40 peratus dan membuat empat lagi transaksi seperti diarahkan suspek sehingga mengalami kerugian RM52,443," katanya.Menurutnya, kedua-dua mangsa yang berasa terpedaya membuat laporan polis masing-masing di Ibu Pejabat Polis Daerah Temerloh dan Jerantut semalam serta kes disiasat mengikut Seksyen 420 Kanun Keseksaan kerana menipu.Sementara itu, Ramli menasihatkan orang ramai supaya tidak menyewa atau memberikan akaun bank peribadi kepada ahli sindiket kerana sekiranya didapati bersuhabat, pemilik akaun boleh dituduh di mahkamah atau mungkin akan dihadapkan dengan tuntutan sivil.


APM usaha tingkat keupayaan aset pertahanan

KUALA LUMPUR, 19 Februari - Angkatan Pertahanan Awam (APM) berusaha meningkatkan keupayaan aset pertahanan bagi melonjakkan keberkesanan peranan sehingga ke peringkat daerah. Menteri di Jabatan Perdana Menteri Datuk Armizan Mohd Ali (Hal Ehwal Sabah, Sarawak dan Tugas-tugas Khas) menerusi kenyataan berkata antara langkah yang dilaksanakan merupakan perolehan sebanyak 100 unit kenderaan ambulans pacuan 4 roda bagi memudahkan pergerakan terutama di kawasan struktur muka bumi dan fizikal jalan tidak sempurna.

(Menteri di Jabatan Perdana Menteri Datuk Armizan Mohd Ali (Hal Ehwal Sabah, Sarawak dan Tugas-tugas Khas)

"Untuk fasa pertama, sebanyak 30 unit akan diserahkan kepada APM negeri Sabah, Sarawak, Kedah, Perak, dan Pahang, daripada jumlah tersebut sebanyak 8 unit khusus untuk APM Sabah akan dibuat serahan selewat-lewatnya pada suku kedua tahun 2023."Selain itu, pada tahun 2008, peranan APM terus diperkasakan dengan kewujudan Pasukan Khas Pertahanan Awam (PASPA) yang berupaya untuk melakukan tugas SAR secara sistematik dan efisyen,"katanya.Menurutnya pasukan dapat bertindak dalam keadaan sesuatu bencana memerlukan kepakaran serta penggunaan peralatan canggih terutama ketika berhadapan situasi bencana yang sukar seperti kejadian gempa bumi yang berlaku di Gunung Kinabalu pada tahun 2015.Terkini seramai 20 anggota PASPA terlibat dalam operasi SAR bencana gempa bumi di Nurdağı, Giazantep,Turkiye.


KKD pastikan lebih ramai rakyat keluar mengundi, tangkis berita palsu

BATU MAUNG, 19 Februari - “Memastikan lebih ramai rakyat Malaysia keluar mengundi serta tidak dipengaruhi berita palsu”, menjadi agenda Kementerian Komunikasi Digital (KKD) bagi Pilihan Raya Negeri (PRN) akan datang.  Timbalan Menterinya, Teo Nie Ching berkata, antara usaha pihak kementerian adalah menangkis berita palsu sebagai usaha meyakinkan rakyat untuk menjalankan tanggungjawab sebagai pengundi.  Jelasnya, penjawat awam juga turut berperanan dalam menyebarkan mesej-mesej tepat berkenaan kerajaan kepada orang ramai.  "Kerana Kerajaan Perpaduan belum sampai 100 hari jadi kita mahu pastikan bahawa inisiatif, usaha, agenda baharu yang diutarakan Kerajaan Perpaduan ini boleh sampai ke peringkat akar umbi secara effisien. Jadi memang kita akan akan hadapi PRN di enam buah negeri tetapi untuk kakitangan kerajaan tetapi yang paling penting adalah kami kekalkan nama kerajaan dan bawa mesej tepat kepada akar umbi dan pada masa sama kita hendak pastikan rakyat Malaysia tidak dipengaruhi berita palsu," kata Teo Nie Ching di sini. Kearah itu satu perbincangan bersama Ketua Pengarah Jabatan Penyiaran, Suhaimi Sulaiman akan dilakukan dalam masa terdekat bagi membincangkan pelan komunikasi untuk enam negeri terlibat iaitu Pulau Pinang, Selangor, Kedah, Kelantan, Terengganu dan Negeri Sembilan.

(Teo Nie Ching ditemui media selepas menghadiriMajlis Ramah Mesra Bersama Kakitangan KKD di sebuah restoran, di sini)

Terdahulu, beliau turut mengadakan lawatan santai ke Jabatan Penyiaran Malaysia Pulau Pinang.  Menerusi lawatan itu, satu sesi temu bual bersamanya di adakan di Konti MutiaraFM.


Sindiket penyeludupan migran di Sarawak ditumpaskan

PUTRAJAYA, 19 Februari - Jabatan Imigresen Malaysia (JIM) menumpaskan satu sindiket penyeludupan migran dalam satu operasi yang dilakukan di Bintulu Sarawak. Operasi ini dijalankan pada 17 Februari 2023 jam 09.45 malam oleh sepasukan pegawai dari Bahagian Perisikan dan Operasi Khas, Jabatan Imigresen Malaysia Putrajaya dan pegawai-pegawai Operasi Jabatan Imigresen Malaysia Sarawak. Menurut Ketua Pengarah Imigresen Malaysia, Datuk Seri Khairul Dzaimee Daud, operasi yang dikenali sebagai ‘Ops Kenyalang’ ini dilaksanakan setelah pemerhatian dan risikan yang dilakukan hampir 3 bulan dan serbuan dilakukan di sebuah premis kediaman di bandar Bintulu.

(Antara passport yang berjaya dirampas oleh pihak JIM)

"Dalam operasi berkenaan, pasukan telah berjaya menahan seorang lelaki warganegara Indonesia berumur 38 tahun yang dipercayai ketua kepada sindiket berkenaan. "Lelaki ini ditahan ketika menguruskan warga asing ini di rumah penampungan. "Pasukan operasi juga telah berjaya menahan seramai 63 orang warga Indonesia yang terdiri daripada 37 lelaki dan 26 perempuan. "Mereka berumur di antara 22 hingga 52 tahun. Seramai 30 orang telah ditahan di rumah transit berkenaan," katanya menerusi kenyataan hari ini.Sementara itu, wang tunai berjumlah RM25,000 dan Rp3 juta turut dirampas. Khairul berkata, mereka ini merupakan orang yang telah disenaraihitamkan dalam sistem Jabatan daripada memasuki Malaysia. "Kesemua mereka yang ditahan ini telah mempunyai tiket penerbangan ke Kuala Lumpur," katanya.Sementara itu seramai 33 orang lagi telah ditahan semasa pemeriksaan bas dilakukan di sekitar bandar Bintulu. "Pemeriksaan ini dilakukan terhadap dua buah bas yang disyaki membawa warga asing ini berdasarkan maklumat yang di terima. "Dalam operasi yang sama pasukan telah menahan empat orang pegawai imigresen yang disyaki terlibat dengan sindiket berkenaan," katanya.Menurut kenyataannya hari ini, modus operandi sindiket ini adalah dengan mengatur pergerakan masuk warga asing yang telah disenaraihitamkan dengan dibantu oleh pegawai imigresen. "Sindiket akan menguruskan seramai 30 hingga 40 orang bagi setiap kali kemasukan. "Pegawai imigresen ini akan menurunkan cap keselamatan ke atas pasport warga asing berkenaan bagi memastikan perjalanan mereka selamat sampai ke destinasinya. "Warga asing yang telah mendapat cap keselamatan ini seterusnya akan di bawa ke rumah-rumah transit yang telah ditetapkan oleh sindiket sebelum mereka ini dibawa ke lapangan terbang seperti Lapangan Terbang Antarabangsa Kuching, Lapangan Terbang Antarabangsa Miri dan juga Lapangan Terbang Bintulu," katanya.Mereka ini akan meneruskan perjalanan ke semenanjung melalui laluan domestik. Berdasarkan maklumat awal, sindiket ini telah beroperasi hampir lapan bulan yang lalu iaitu apabila pintu sempadan negara di buka. Warga asing yang hendak masuk ke Malaysia dikenakan bayaran sekitar RM5000 ke RM6000 seorang kepada sindiket. Menurut Khairul, sindiket ini dipercayai mengaut keuntungan sekitar RM80,000 sebulan.Kesemua warganegara asing ini ditangkap kerana disyaki melakukan kesalahan di bawah Akta Imigresen 1959/63 kerana memasuki Malaysia secara tidak sah. Sementara empat pegawai imigresen dan ketua sindiket pula disiasat di bawah Seksyen 26A Akta Antipemerdagangan Orang dan Penyeludupan Migran 2007. Tegas Khairul, Jabatan Imigresen Malaysia akan terus memburu sindiket yang terlibat dengan aktiviti-aktiviti yang menyalahi undang-undang. Tindakan tegas akan dikenakan ke atas mereka yang didapati melanggar kesalahan di bawah Akta yang berkaitan.


Program Jembe Teganu Kita terima sambutan hebat

SETIU, 19 Februari - Program Jembe Teganu Kita bertemakan 'Pesta Permainan Tradisional' merekodkan kehadiran seramai 10,000 pengunjung sepanjang tiga hari penganjurannya. Program itu berlangsung di dua lokasi iaitu di Kampung Baru Penarik dan Kampung Mangkuk Setiu.  Penerbit Selamat Pagi Malaysia@ Jembe Teganu Kita, Kamal Firmanshah Kamaluddin berkata pemilihan kedua- dua lokasi sangat bertepatan dalam memartabatkan pelancongan berasaskan komuniti (CBT).  Ini memandangkan kampung Baru Penarik merupakan kampung pelancongan negeri yang pertama serta antara 10 lokasi CBT yang aktif di Terengganu.  Program yang dianjurkan selama tiga hari ini juga berjaya mendekati dan menyantuni penduduk sekitar di samping menyebar luas saluran Radio Televisyen Malaysia (RTM).  "Setiap segmen yang kami bawakan adalah untuk menonjolkan warisan kebudayaan, keunikan kawasan ini dan pada masa sama untuk memperlihatkan kepada orang ramai tentang keistimewaan tempat ini, tidak kurang juga melalui program ini kami bawakan personaliti yang boleh dijadikan satu contoh yang baik dan boleh memberi inspirasi kepada orang lain," kata Kamal di sini.

Sementara itu Penolong Pengarah Siaran Pagi Haliza Mat Kharsa berkata program bertepatan hasrat memperkasa jalinan kerjasama strategik dengan agensi kerajaan dan swasta serta komuniti setempat dalam menjayakan program secara bersama.  "Program turun padang antara radio dan tv ini merupakan misi pertama kita spm@ jembe teganu kita, Kita akan bakal pergi ke negeri seterusnya iaitu Selangor, Pulau Pinang dan juga Kelantan jadi kepada penonton setia RTM jumpa kami di lokasi yang akan dimaklumkan dari semasa ke semasa.Jumpa di sana," kata Haliza. Jembe Teganu Kita bermula Jumaat lalu merupakan kerjasama Pejabat Daerah Setiu serta komuniti Kampung Baru Penarik.  Pelbagai pengisian menarik disajikan termasuk pelbagai permainan tradisional, sukan air, studio mini TerengganuFm, persembahan artis, rakaman pantun ria, ceramah agama sempena Israk Mikraj serta pameran dan jualan.  RM100,000 nilai jualan direkodkan sepanjang program berlangsung, Jembe Teganu Kita juga mengetengahkan Taman Negeri Setiu Wetland sebagai lokasi Wajib dikunjungi apabila ke Daerah Setiu.

Menyelusuri sungai, melawat 20 pulau serta aktiviti mencari lokan dan kepah tarikan utama pengunjung ke taman negeri yang berkeluasan lebih 4,000 hektar.  Selamat Pagi Malaysia bersiaran secara langsung di kedua-dua lokasi yang dihoskan Munawar, Raja Suefia serta gandingan Dj Jaja.


Larian Jubli Perak PTPTN: Pembentukan komuniti terbaik

PUTRAJAYA, 19 Februari - Larian Jubli Perak Perbadanan Tabung Pendidikan Tinggi Nasional (PTPTN) menerima sambutan meriah selepas 2,500 peserta dari pelbagai latar belakang menyertai aktiviti itu, yang berlangsung di Anjung Flora, Putrajaya.Acara berorientasikan riadah bersama keluarga, dianjurkan bagi menghargai para pelanggan yang tidak pernah jemu memberi sokongan, selain menjadi tanggungjawab sosial korporat PTPTN kepada masyarakat melalui amalan gaya sihat.

Program dimulakan dengan senaman zumba seawal tujuh pagi, sebelum acara perlepasan peserta yang disempurnakan Timbalan Menteri Pendidikan Tinggi (KPT), Datuk Mohammad Yusof Apdal.Hadir sama, Ketua Setiausaha KPT, Datuk Seri Abdul Razak Jaafar, dan Ketua Eksekutif PTPTN, Ahmad Dasuki Abdul Majid.Trek sepanjang lima kilometer mengambil masa 20 sehingga 30 minit untuk dihabiskan.Peserta yang ditemui berpuas hati dengan penganjuran program berkenaan dan menyifatkan, kehadiran mereka sebagai sokongan kepada PTPTN, selaku peneraju tabung pendidikan negara."Kita semua perlu support PTPTN sebab untuk anak-anak kita sambung belajar, kita perlukan duit. Jadi kita perlu sentiasa support apa-apa yang PTPTN buat, kita punya kementerian. Tahniah dan terima kasih kepada PTPTN kerana menganjurkan program ini, terus bagi bantuan kepada pelajar yang memerlukan bantuan kewangan," kata Varatharasan."Saya mohon PTPTN teruskan program masyarakat dan belia supaya mereka mengenali PTPTN, dan mesra dengan PTPTN dan naik taraf PTPTN ke arah lebih baik untuk pelajar," kata Rahman Muhammad."Program ini sangat menarik dan saya sangat teruja dan terkejut apabila progam ini dikelola oleh PTPTN sendiri. Pendidikan di Malaysia, yuran pun murah. Okay sangat, dan mantap aktiviti ini,"kata Jordan Lim Zixuan."Bagus.. ramai yang sertai acara ini, ramai jugua yang bawa keluarga. Aktiviti seperti ini, PTPTN harus di teruskan, sebab saya pun peminjam PTPTN, untuk generasi akan datang, PTPTN ini amat diperlukan," kata Nurulakma Md Desa.Pelbagai aktiviti lain turut dianjurkan antaranya, pembukaan reruai daripada PTPTN, pemeriksaan kesihatan serta permainan karnival.Mencuri tumpuan juga, acara cabutan hadiah dengan 10 hadiah menarik antaranya, smart TV, vakium robot dan basikal. Larian Jubli Perak PTPTN merupakan kerjasama KPT, Kementerian Belia dan Sukan, Perbadanan Putrajaya dan Federal Territory Kuala Lumpur Athletic Association.Ia sebagai simbolik bagi penutup sambutan Jubli Perak 25 tahun PTPTN.Mengangkat tema 'Cergas, Cerdas dan Ceria', bertepatan dengan konsep kesihatan secara menyeluruh yang merangkumi kesempurnaan aspek fizikal, mental dan sosial. PTPTN, selaku agensi di bawah KPT percaya modal insan berkualiti berkait rapat dengan gaya hidup sihat.Justeru, sokongan kuat dan berterusan dari masyarakat terhadap program sedemikian dapat menyumbang kepada pembentukan komuniti sihat sekali gus, meningkatkan produktiviti negara.


Baki pelantikan ketua kampung akan diselesaikan sehingga Mei ini - Kerajaan Johor

JOHOR, 19 Februari - Kerajaan Johor akan menyelesaikan baki 42 lagi pelantikan ketua kampung yang belum diisi selewat-lewatnya Mei ini.  Exco Pertanian, Industri Asas Tani dan Kemajuan Luar Bandar Johor, Datuk Zahari Sarip berkata, setakat ini 625 daripada 1,700 permohonan ketua kampung sudah dilantik sejak awal tahun ini.

(Exco Pertanian, Industri Asas Tani dan Kemajuan Luar Bandar Johor, Datuk Zahari Sarip)

Kelewatan ketika ini didorong pelbagai faktor antaranya ada pemohon yang meninggal dunia dan meletak jawatan.  Permohonan ketua kampung di Johor dibuka bermula usia 21 hingga 65 tahun.  Pelantikan itu juga bagi membolehkan ketua-ketua kampung di Johor dapat mengikuti kursus Diploma Eksekutif Pengurusan selama tiga bulan.  "Kita di Johor ada 667 ketua kampung tapi sehingga hari ini baru melantik 625 ketua kg dimana 42 ketua kampung masih lagi dalam proses pemilihan temuduga sebagainya ia kerana berbagai faktor," katanya selepas menghadiri Majlis Amanat Menteri Besar bersama Ketua-Ketua Kampung di Dewan Utama MBIP, Iskandar Puteri Johor Bahru hari ini. Sementara itu, Menteri Besar, Datuk Onn Hafiz Ghazi memperuntukkan RM1,000 kepada 667 kampung seluruh Johor bagi menggiatkan usaha agenda Johor Bersih.


Pusat Rehabilitasi Neuro-Robotik dilancar

IPOH, 16 Februari - Pertubuhan Keselamatan Sosial (PERKESO) melancarkan Pusat Rehabilitasi Neuro-Robotik dan Cybernics Kebangsaan kedua di Bandar Meru Raya, di sini. Pusat itu di jangka beroperasi sepenuhnya pada akhir tahun 2024 dan akan menjadi hub perkhidmatan neuro-robotik terbesar di Asia Tenggara.  Menteri Sumber Manusia, V. Sivakumar berkata ketika ini pembinaan pusat tersebut telah memasuki fasa kedua iaitu melebihi 11 peratus dan dijangka siap mengikut tempoh yang ditetapkan.  "Pusat Rehabilitasi ini juga akan bertindak sebagai Pusat Kecemerlangan (Centre of Excellence) bagi program-program Rehabilitasi dan Return To Work PERKESO di peringkat global. "Pusat Rehabilitasi yang baharu ini boleh memuatkan 700 orang pesakit pada satu-satu masa dan bakal dilengkapi kemudahan teknologi robotik terkini seperti rawatan neuro-robotik dan Cybernics dari Jepun," kata V. Sivakumar di sini. Pusat berkenaan akan meliputi 11 blok dan akan menjadi "medical tourism" terulung di rantau ini.

(V. Sivakumar ditemui pemberita dalam sidang mediapelancaran Pusat Rehabilitasi Neuro-Robotik dan Cybernics Kebangsaandi Bandar Meru Raya, di sini)


Kejohanan Olahraga Para PPDK cungkil bakat baharu pelatih - JKM Pahang

KUANTAN, 19 Februari- Jabatan Kebajikan Masyarakat (JKM) Pahang mengadakan Kejohanan Olahraga Para Pertubuhan Pemulihan Dalam Komuniti (PPDK) bagi mencungkil bakat baharu supaya dapat diketengahkan ke peringkat yang lebih tinggi.  Program tersebut melibatkan 100 orang atlet Orang Kurang Upaya (OKU) daripada 52 PPDK di seluruh negeri Pahang.  Menurut Ketua Pengarah JKM, Datuk Shaharuddin Abu Sohot, program ini julung kali diadakan bagi melahirkan atlet berpotensi dalam sukan olahraga, selain mengeratkan hubungan silaturahim antara mereka.  "Untuk penyertaan hari ini, kita ada lebih 100 pelatih dan kita mengharapkan mereka ini dapat menunjukkan bakat terpendam yang ada supaya kita dapat ketengahkan.Kita boleh bawa mereka ke peringkat lebih tinggi termasuk antarabangsa," kata Shaharuddin yang ditemui pemberita RTM pada Program Kejohanan Olahraga Para PPDK Negeri Pahang di Pusat Asasi Universiti Islam Antarabangsa (UIA) Gambang, Kuantan yang turut mendapat kerjasama kerajaan negeri, Jabatan Pendidikan Negeri Pahang (JPNP) dan Majlis Sukan Negara (MSN).

Program tersebut diadakan mengikut Prosedur Operasi Standard (SOP) sukan ditetapkan oleh Kementerian Belia dan Sukan Malaysia (KBS) dalam memastikan atlet berkualiti dapat dilahirkan. Dengan kerjasama KBS, atlet yang berpotensi akan digilap potensi mereka sebelum dihantar ke peringkat lebih tinggi.  Pada masa sama, beliau menggalakkan agar lebih ramai golongan OKU mendaftar dengan pihak JKM bagi memastikan mereka tidak tercicir daripada menerima bantuan dan kemudahan yang disediakan oleh kerajaan.  "Jadi, kita menggalakkan supaya masyarakat OKU di luar sana yang belum mendaftar secara rasmi, berbuat demikian dengan segera.Ini sekali gus akan membantu golongan ini mendapat kemudahan dan bantuan daripada kerajaan berbanding orang bukan OKU," tambahnya.


Dadah pelbagai jenis bernilai RM2 juta dirampas polis Johor

JOHOR BAHRU, 19 Februari- Polis Johor berjaya merampas pelbagai jenis dadah bernilai lebih RM2 juta menerusi empat serbuan berasingan di empat kediaman sekitar Kluang, pukul 1.30 petang hingga 9.00 malam, Khamis lalu.  Kediaman berkenaan dipercayai dijadikan stor simpanan dadah sebelum diedarkan untuk pasaran tempatan.Pemangku Ketua Polis Johor, DCP M.Kumar berkata seorang lelaki berumur 27 tahun dipercayai tokan dadah ditahan bersama sejumlah dadah di salah satu kediaman.  "Rumah yang digunakan adalah rumah sewa dan anggaran berat kasar adalah seperti berikut 35.74 kilogram (kg) serbuk ecstasy bernilai RM1.787, 2.52 kg ketamin bernilai RM138,600, 3.24 kg pil erimin five bernilai RM162,000, 1.67 kg pil ecstasy bernilai RM73,035," kata M.Kumar pada sidang di Ibu Pejabat Polis Kontinjen (IPK) Johor di Johor Bahru.Empat kenderaan turut disita dengan nilai sitaan RM155,000. Suspek direman tujuh hari bermula kelmarin hingga Khamis depan dan disiasat mengikut Seksyen 39B Akta Dadah Berbahaya 1952.

(Dadah yang dirampas dipercayai adalah bekalan bagi pasaran tempatan)


Beri lampin pakai buang, susu untuk OKU di Melaka

BACHANG, 19 Februari- Lebih RM1 juta diperuntukkan Kerajaan Negeri Melaka bagi pemberian lampin pakai buang dan susu untuk golongan Orang Kurang Upaya (OKU) bagi tahun 2023.  Menurut Exco Hal Ehwal Wanita, Pembangunan Keluarga dan Kebajikan negeri, Datuk Kalsom Nordin, bagaimanapun beliau yakin jumlah itu akan bertambah mengikut keperluan semasa golongan OKU di Melaka.  Katanya, bantuan lampin pakai buang dan susu diberikan kepada individu OKU yang berdaftar dengan Jabatan Kebajikan Masyaràkat (JKM) negeri.  Setakat ini, seramai 25,769 OKU yang berdaftar di Melaka menerima pelbagai jenis bantuan daripada kerajaan negeri.  "Saya rasa pembentangan hari tu kertas kerja saya semuanya berjuta-juta sampai ada yang menyatakan banyaknya peruntukan yang dihadkan diberi khas untuk kebajikan bagi negeri Melaka cukup banyak," katanya.

Beliau berkata demikian ketika ditemui selepas program berkhatan beramai-ramai di Bachang.  Jelasnya, menerusi bantuan susu dan lampin pakai buang juga, penerima dapat mengurangkan kos pembelian sekali gus meringankan beban dalam perbelanjaan bulanan mereka.


Kertas Putih Perolehan Vaksin COVID-19 akan dibentang secepat mungkin - KKM

JOHOR BAHRU, 19 Februari- Kertas Putih Perolehan Vaksin COVID-19 akan dibentangkan di Dewan Rakyat secepat mungkin sebaik sahaja siap diperincikan Kementerian Kesihatan (KKM). Menterinya, Dr Zaliha Mustafa berkata belum ada jangka masa ditetapkan untuk kertas putih berkenaan dibentangkan dan pasukan kerja kini sedang dalam proses melengkapkan semua data serta maklumat perolehan vaksin COVID-19 yang dibuat semasa darurat."Kita melihat juga beberapa perkara yang kita boleh tambah baik menerusi pembentangan PAC sebelum ini. Kita bukan untuk melihat kesalahan atau kesilapan tetapi mengeluarkan satu cara terbaik dan lebih berintegriti," kata Zaliha kepada pemberita RTM selepas merasmikan ‘Wellness Hub’ Hospital Sultanah Aminah Johor Bahru (HSAJB), di sini.

(Menteri Kesihatan, Dr. Zaliha Mustafa ditemui pemberita pada Majlis Perasmian‘Wellness Hub’ Hospital Sultanah Aminah Johor Bahru (HSAJB))

Sebelum ini, Dr Zaliha memaklumkan penubuhan jawatankuasa khas bagi merangka Kertas Putih Perolehan Vaksin COVID-19 bagi memastikan ketelusan serta memberi gambaran secara komprehensif mengenai pengurusan perolehan vaksin dengan meneliti tatacara perolehan dilakukan. Ia susulan penemuan awal Jabatan Peguam Negara dan Bahagian Hal Ehwal Undang-Undang, Jabatan Perdana Menteri yang percaya sebahagian perolehan tidak mengikut peraturan serta ditandatangani tanpa persetujuan Jabatan Peguam Negara. Dalam perkembangan lain, Dr Zaliha sudah dimaklumkan mengenai Laporan Ketua Audit Negara (LKAN) yang mendapati hanya 28 daripada 136 ventilator diperoleh KKM melalui tatacara perolehan darurat, boleh digunakan.  Justeru, beliau akan melihat perkara berkenaan dan melakukan penambahbaikan.  Menurut LKAN, 15 daripada ventilator berkenaan sudah dipulang kepada pengilang sementara tuntutan kerugian RM13.07 juta untuk 93 unit lagi tidak dapat dibuat kerana tiada dokumen perolehan antara syarikat pembekal dengan kementerian.


31 kedai makan tawar Menu Rahmah di Kelantan

KOTA BHARU, 19 Februari- Setakat ini, sebanyak 31 buah kedai makan menawarkan Menu Rahmah. Pengarah Kementerian Perdagangan dalam Negeri dan Kos Sara Hidup (KPDN) Kelantan, Azman Ismail berkata, daripada jumlah itu, kebanyakkan premis terbabit tertumpu di daerah Kota Bharu selain termasuk di beberapa daerah lain seperti di Tumpat dan Pasir Mas.  Beliau berkata, pihaknya akan memperluaskan lagi promosi dan penerangan terperinci berkenaan perlaksanaan menu tersebut kepada pemilik kedai makan di negeri itu.  "Kita masih lagi buka kepada pengusaha-pengusaha yang sanggup bersama tapi sebenarnya di Kelantan ni saya rasa menu yang berharga RM5 ini adalah satu benda yang biasa cumanya bila dia nak masuk ke dalam inisiatif Menu Rahmah ni mungkin kita dah tetapkan tagline kita ada banner dia, font dia, sebab KPDN akan mempromosikan senarai semua pekedai yang sanggup menyertai Menu Rahmah di dalam portal," katanya. Beliau berkata demikian pada sidang media selepas meninjau pelaksanaan Menu Rahmah, di sini.

Jelasnya, harga maksimum bagi Menu Rahmah adalah RM5 ke bawah dan kualiti makanan ditawarkan adalah sama dengan menu biasa namun bergantung kepada kuantiti hidangan tersebut. Mengulas lanjut katanya, pemantauan akan dijalankan bagi mengelak daripada terdapat pihak yang mengambil kesempatan menawarkan Menu Rahmah melebihi kadar ditetapkan.


Penyatuan Malaysia Madani, boleh dizahirkan menerusi platform sukan - Wan Azizah

KAJANG, 19 Februari- Sukan merupakan instrumen terbaik dalam memupuk perpaduan dalam kalangan rakyat selari visi Malaysia Madani yang menjadi fokus Kerajaan Perpaduan.Penaung Persatuan Suri dan Anggota Wanita Perkhidmatan Awam Malaysia (PUSPANITA), Datuk Seri Dr Wan Azizah Wan Ismail berkata penganjuran Karnival Sukan Tahunan PUSPANITA 2023 misalnya, menjadi inisiatif bagi merealisasikan hasrat itu."Saya yakin bahawa kekuatan platform sukan itu mampu mencetuskan semangat kekitaan dan semangat berpasukan yang kukuh dalam kalangan atlet dan juga penyokong.Saya juga dapat merasakan semangat tersebut dalam kalangan para peserta yang menyertai kontinjen perbarisan daripada cawangan masing-masing pagi tadi," kata Dr. Wan Azizah ketika berucap pada Majlis Perasmian Penutupan Karnival Sukan Tahunan PUSPANITA 2023, di sini.

(Peserta dan ahli PUSPANITA dari Jabatan Penyiaran Malaysia (RTM))

Wan Azizah turut menyeru agar PUSPANITA menambah aktiviti dan program turun padang bersama komuniti melibatkan kumpulan sasar seperti keluarga, wanita dan kanak-kanak.Karnival sukan itu menyaksikan PUSPANITA cawangan Kementerian Komunikasi dan Digital (KKD) muncul johan perbarisan manakala johan keseluruhan acara olahraga dirangkul oleh Kementerian Pertahanan.


Program berkhatan, tradisi musim cuti sekolah

SEREMBAN, 19 Februari- Program berkhatan menjadi tradisi setiap kali musim cuti persekolahan. Seramai 46 kanak-kanak berusia tiga hingga 13 tahun, menyertai dalam program berkhatan beramai-ramai bertempat di Masjid Jamek Dato’ Kelana Petra Sendeng, Ampangan. ADUN Ampangan juga Exco Pelaburan, Perindustrian, Keusahawanan, Pendidikan dan Modal Insan, Datuk Dr Mohamad Rafie Abdul Malek berharap program seperti ini dapat membantu golongan tidak berkemampuan untuk mendapatkan khidmat berkhatan.  "Kita harap benda ini akan berterusan di masa akan datang. Khususnya kita nak membantu dalam kalangan mereka yang berpendapatan rendah," katanya.

(Datuk Dr Mohamad Rafie Abdul Malek)

Kesemua peserta dirai dengan perarakan yang dialuni tiupan tetuang. Program mendapat kerjasama KPJ Seremban, Jabatan Hal Ehwal Agama Islam Negeri Sembilan (JHEINS) dan Pejabat Adun Ampangan.


Kerajaan setuju lanjutkan tempoh masa bantuan pasukan SAR di Turkiye

PAPAR, 19 Februari- Sebahagian pasukan Mencari dan Menyelamat (SAR) Malaysia kekal berada di Turkiye bagi membantu agensi setempat, meneruskan misi bantuan kemanusiaan. Ia juga antara permintaan Presiden Turkiye, Recep Tayyip Erdogan kepada Perdana Menteri, Datuk Seri Anwar Ibrahim, baru-baru ini.Menteri di Jabatan Perdana Menteri Hal Ehwal Sabah, Sarawak dan Tugas-Tugas Khas, Datuk Armizan Mohd Ali berkata Perdana Menteri telah memberi persetujuan secara prinsip dalam mesyuarat jemaah menteri pada Jumaat lepas. Kabinet juga telah bersetuju berdasarkan permintaan Erdogan agar sebahagian pasukan SAR kekal memberi khidmat bantuan. "Saya ingin maklumkan bahawa anggota kita yang terlibat dalam SAR adalah sebanyak 140 orang terbahagi kepada dua pasukan. Ada 47 orang daripada mereka yang terpaksa menerima rawatan di sana kerana cuaca yang ekstrim melalui pertemuan dengan Presiden Republik Turkiye, Recep Tayyip Erdogan.Beliau telah meminta agar Malaysia sebagai negara sahabat dapat meneruskan bantuan untuk memanjangkan tempoh anggota-anggota SAR kita termasuk untuk fokus membawa keluar mayat-mayat yang masih lagi tertimbus di kawasan runtuhan dan YAB Perdana Menteri telah memberikan persetujuan secara prinsip," kata Armizan kepada pemberita RTM, di sini.

(Menteri di Jabatan Perdana Menteri Hal Ehwal Sabah, Sarawak dan Tugas-Tugas Khas,Datuk Armizan Mohd Ali)

Beliau memuji semangat pasukan SAR Malaysia di Turkiye, komited meski berdepan cabaran khususnya faktor cuaca.


97 PATI tanpa dokumen diri ditahan PGA8

RANTAU PANJANG, 19 Februari- Seramai 97 Pendatang Asing Tanpa Izin (PATI) warga Myanmar ditahan anggota Batalion 8 Pasukan Gerakan Am (PGA8) di Kampung Sapi, Jeram Perdah, Rantau Panjang kelmarin.  Mereka yang terdiri daripada 78 lelaki dan 19 wanita itu ditahan ketika menyorok dalam semak berdekatan sawah padi di kampung berkenaan.  Menurut Ketua Polis Kelantan, Datuk Muhamad Zaki Harun, kejayaan serbuan sekitar pukul 12 tengah hari itu, hasil intipan dibuat sepasukan anggota PGA ke atas seorang lelaki sedang berjalan kaki sambil membawa bungkusan makanan masuk ke dalam semak berkenaan.  Suspek yang merupakan warga Thailand dilihat menyerahkan makanan terbabit kepada sekumpulan lelaki dan perempuan dalam keadaan mencurigakan.  Kesemua PATI yang berusia 16 sehingga 58 tahun yang tidak mempunyai sebarang dokumen pengenalan diri sah dipercayai masuk ke negara ini secara haram melalui jalan sungai sempadan Malaysia-Thailand.  Kesemua PATI dan tekong dibawa ke Balai Polis Jeram Perdah untuk siasatan lanjut.  Kes disiasat dibawah Akta Imigresen 1959/63 dan Akta Sosma.

(Kesemua PATI yang berusia 16 sehingga 58 tahun dipercayai masuk ke negara ini secaraharam melalui jalan sungai sempadan Malaysia-Thailand)


Lebih 7,900 pekebun sawit dapat manfaat KPSM

KUALA LUMPUR, 19 Februari- Seramai 7,943 pekebun kecil sawit memperoleh manfaat daripada kewujudan Koperasi Penanam Sawit Mampan (KPSM) di seluruh negara setakat bulan lepas. Timbalan Menteri Perladangan dan Komoditi, Datuk Siti Aminah Aching berkata, dalam tempoh itu juga 69 KPSM telah diwujudkan antara lain bagi menguruskan jualan hasil pekebun terbabit dengan jumlah jualan buah sawit tandan segar mencecah 437,157.16 tan, dengan purata jualan 535 tan sebulan dari setiap KPSM.

Kerajaan juga menyediakan pelbagai skim memberi manfaat kepada pekebun kecil seperti pembiayaan mudah Tanam Semula Pekebun Kecil Sawit (TSPKS), Input Pertanian Pekebun Kecil Sawit (IPPKS), Skim Insentif Integrasi Tanaman dengan Sawit (ITa), dan Skim Insentif Integrasi Ternakan dengan sawit (ITe).


Peruntukan RM5 juta, selenggara anak sungai, parit tersumbat

PENAMPANG, 19 Februari- Kerajaan Persekutuan bakal menyalurkan peruntukan RM5 juta bagi menyelenggara anak sungai dan parit tersumbat yang menyebabkan banjir.Ahli Parlimen Penampang yang juga Menteri Pembangunan Usahawan dan Koperasi, Datuk Ewon Benedick memberitahu peruntukan itu akan disalur dalam tempoh terdekat dan merupakan penyelesaian jangka pendek bagi mengatasi masalah banjir di daerah ini. Selain itu, beliau telah mencadangkan satu projek pembangunan lembangan sungai bersepadu Sungai Moyog dengan anggaran kos RM500 juta yang dimasukkan dalam agihan peruntukan tebatan banjir bermula tahun ini.

(Menteri Pembangunan Usahawan dan Koperasi, Datuk Ewon Benedick)

Katanya, Jabatan Kerja Raya serta Jabatan Pengairan dan Saliran Penampang juga akan menggunakan peruntukan dalaman bagi menyelenggara kawasan lain yang terjejas.


Hospital Medan Malaysia rawat 164 pesakit

GAZIANTEP, 19 Februari- Hospital Medan Malaysia yang beroperasi di Celikhan, Aditaman, terletak kira-kira 152 kilometer dari Gaziantep telah merawat seramai 164 pesakit sejak dibuka 14 Februari lepas.Komander Op Starlight 2, Brigedier Jeneral Datuk Dr. Amran Amir Hamzah memaklumkan, cuaca sejuk melampau yang mencecah -10 darjah Celsius pada waktu malam memberi cabaran tersendiri kepada warga ATM terlibat dalam pengoperasian hospital berkenaan.Bagaimanapun, ia tidak menjejaskan motivasi anggota untuk memberikan perkhidmatan terbaik kepada warga Turkiye yang terjejas akibat gempa bumi. Rawatan yang disediakan mencakupi rawatan pesakit luar, ibu mengandung dan ginekologi, kanak-kanak, pembedahan am, ortopedik dan pergigian.

Perancangan awal hospital itu akan beroperasi di Celikhan selama enam minggu dengan menempatkan seramai 106 pegawai dan anggota petugas.


Seorang lelaki hilang ketika mandi laut

LANGKAWI, 19 Februari- Agensi Penguatkuasaan Maritim Malaysia (Maritim) Negeri Kedah dan Perlis melalui Maritime Rescue Sub-Center (MRSC) Langkawi telah menerima panggilan bahawa seorang lelaki warga tempatan hilang disyaki lemas di Pantai Tanjung Rhu lewat petang semalam. Pengarah Maritim Negeri Kedah dan Perlis, Laksamana Pertama Maritim Romli bin Mustafa berkata, kejadian itu berlaku pada pukul 6.50 petang. MRSC Langkawi telah mengaktifkan Operasi CARILAMAT pada pukul 7.30 petang semalam sejurus menerima panggilan pada pukul 7.00 petang.Maritim Negeri Kedah dan Perlis telah mengatur gerak sebuat bot PENYELAMAT 5 yang dalam perintah OP AMAN ke lokasi kejadian.Identiti mangsa ialah Mohd Fahmi Hafizi, 21, disedari hilang ketika sedang berenang di pesisir Pantai Tanjung Rhu bersama lima orang lagi rakannya.

Operasi CARILAMAT ini diketuai oleh MRSC Langkawi dan turut melibatkan beberapa agensi lain dari Langkawi iaitu Jabatan Bomba dan Penyelamat Malaysia (JBPM), Angkatan Pertahanan Awam (JPA) serta Polis Diraja Malaysia (PDRM).Pangkalan Hadapan Carilamat (PHC) telah ditubuhkan oleh MRSC Langkawi di Pantai Tanjung Rhu.


Gempa bumi: Malaysia hantar bantuan kepada Syria

PUTRAJAYA, 19 Februari- Misi penghantaran bantuan kemanusiaan pertama Malaysia ke Syria yang dilanda gempa bumi baru-baru ini, berlepas dengan menaiki dua buah pesawat pengangkut A400M milik Tentera Udara Diraja Malaysia (TUDM), malam tadi.Menurut Kementerian Luar Negeri, penerbangan khas membabitkan 51 kru dan wakil kementerian serta badan bukan kerajaan (NGO) itu berlepas pada pukul 10.00 malam dari Pangkalan Tentera Udara di Subang."Sebanyak 42 tan barangan bantuan kemanusiaan untuk rakyat Syria dibawa dalam misi ini, sumbangan daripada rakyat Malaysia."Antara barangan dibawa ialah makanan siap sedia dimakan, barangan keperluan bayi, bekalan ubat-ubatan, empat generator, pakaian dan selimut, khemah serta karpet."Penerbangan ke Syria akan mengambil masa selama 17 jam 30 minit melalui ruang udara beberapa negara."Pesawat dijangka mendarat di Lapangan Terbang Antarabangsa Damsyik pada tengah hari ini," katanya menerusi kenyataan.


Gempa bumi: Malaysia akan terus bantu Turkiye

KUALA LUMPUR, 19 Februari- Malaysia akan terus memberi bantuan kepada Turkiye yang terjejas akibat gempa bumi, baru-baru ini.Perdana Menteri, Datuk Seri Anwar Ibrahim berkata demikian dalam temu bual eksklusif bersama Jabatan Radio dan Televisyen Turkiye (TRT) yang dimuat naik di Facebook miliknya."Malaysia akan terus membantu Turkiye walaupun negara itu mempunyai kapasiti besar daripada segi sumber dan kemudahan."Penduduk Islam dan beragama lain di Malaysia komited membantu dan ia memudahkan urusan kami."Turkiye antara negara yang banyak membantu negara ini dan mempunyai hubungan istimewa dengan Malaysia," katanya kepada pemberita dalam temu bual tersebut.Perdana menteri turut mencerakinkan langkah serta usaha yang dibuat Malaysia bagi membantu Turkiye.Pada 15 Februari lalu, Anwar tiba di Turkiye bagi mengadakan lawatan sehari di negara itu.Ia bagi memberikan sokongan kepada pasukan penyelamat serta menzahirkan komitmen Malaysia bagi membantu rakyat negara itu yang terkesan dengan bencana tersebut.


Madrasah Al-Syukriah bakal dibaik pulih, diselenggara

KUALA LUMPUR, 18 Februari- Menteri Komunikasi dan Digital, merangkap Ahli Parlimen Lembah Pantai, Fahmi Fadzil menghadiri Forum Perdana bersempena Israk Mikraj yang berlangsung di Madrasah Al-Syukriah, Kampung Pasir Baru, di sini.Forum berkenaan bertajuk “Kembara Nasi Muhammad S.A.W ke Syurga”, disampaikan Ustaz Mohd Dzulkairi Mohd Noor.Fahmi juga sempat meluangkan masa menunaikan solat Maghrib secara berjemaah bersama penduduk sekitar Lembah Pantai. Beliau turut menyampaikan sumbangan kepada madrasah itu bagi tujuan membaik pulih dan menyelenggara rumah ibadat itu."Pihak saya akan bekerjasama dengan Jabatan Pengairan dan Saliran (JPS) serta Dewan Bandaraya Kuala Lumpur (DBKL) untuk mengatasi beberapa masalah di kawasan ini terutama berkaitan banjir kilat yang berkemungkinan berlaku sekiranya musim tengkujuh,"katanya kepada pemberita di sini.Beliau turut bersalaman dan beramah mesra dengan para jemaah sebelum meninggalkan madrasah tersebut.

(Fahmi juga sempat meluangkan masa menunaikan solat Maghrib secara berjemaah bersama penduduk sekitar Lembah Pantai)


Pintu masuk baharu Malaysia-Indonesia akan dimuktamadkan - Saifuddin

TUMPAT, 18 Februari - Malaysia dan Indonesia dalam proses memuktamadkan perjanjian lintas sempadan antara kedua-dua negara berikutan penubuhan ibu negara baharu negara jiran itu, Nusantara di Kalimantan.Menteri Dalam Negeri, Datuk Seri Saifuddin Nasution Ismail berkata berikutan pembukaan ibu kota baharu Indonesia itu negara akan mempunyai pintu masuk baharu di sempadan Kalimantan - Sabah/Sarawak di Borneo.

"KDN sekarang ikut terbabit dalam memuktamadkan perjanjian lintas sempadan dan kita harap dapat dimuktamadkan," katanya.Beliau berkata demikian pada sidang media selepas melakukan tinjauan ke Kompleks Imigresen, Kastam, Kuarantin dan Keselamatan (ICQS) Pengkalan Kubor, di sini.Tambah Saifuddin, sempadan baharu antara perkara dibincangkan Malaysia dan Indonesia menerusi Perjanjian Lintas Batas (CBA)."Tiga komponen penting dalam perjanjian itu adalah mengenalpasti 'point' pintu masuk sebelah kita dan Indonesia, berapa luas kawasan yang akan kita tampung serta kategori penduduk," katanya.Saifuddin berkata, dari segi rundingan, perjanjian itu berlangsung seperti yang dijadualkan dan langkah menandatanginya nanti mungkin disegerakan sekiranya menerima kunjungan Presiden Indonesia, Joko Widodo.


Subsidi penternak ayam, pengeluar telur akan dikaji semula Jun ini

(Menteri Pertanian dan Keterjaminan Makanan (MAFS) Datuk Seri Mohamad Sabu)

HUTAN MELINTANG, 18 Februari- Pemberian subsidi kepada penternak ayam dan pengeluar telur akan dikaji semua.  Menteri Pertanian dan Keterjaminan Makanan (MAFS) Datuk Seri Mohamad Sabu berkata, penilaian akan dibuat semula menjelang Jun nanti mengikut keperluan semasa. “Menjelang Jun kita akan buatkan kajian untuk teruskan subsidi atau kaedah lain bagi memastikan harga bahan mentah tersebut kembali stabil.  “Itu yang sedang kita kaji, kalau sudah stabil apa perlu lagi subsidi dan berbelanja wang itu boleh digunakan di tempat-tempat lain yang lebih memerlukan,” katanya pada sidang media selepas merasmikan Program Malaysia Madani: Perikanan Cukup dan Terjamin di Hutan Melintang, Perak.Ujarnya, setakat ini sebanyak RM1.8 bilion subsidi telah diperuntukkan kepada penternak dan pengeluar terlibat dan ia dijangka meningkat melebihi RM2 bilion sehingga Jun ini.

Sementara itu, Mohammad Sabu berkata Bantuan Program Pembangunan Semula Projek Agromakanan (PPSPA) dan Elaun Sara Hidup Nelayan Darat (ESHND) bukti keprihatinan kerajaan terhadap usahawan akuakultur dan komuniti perikanan. Ujarnya bantuan tersebut bagi meringankan beban kumpulan sasar serta menjamin bekalan berterusan makanan berasaskan ikan. "Sekarang bantuan-bantuan yang diberi kepada nelayan dan mangsa-mangsa banjir. Alhamdulillah saya lihat kawasan ini aktif dengan kerja-kerja yang dibuat. Kita harap pemulihan segera daripada yang saya sebut tadi hampir dua tahun dalam COVID-19, banyak syarikat perusahaan kecil atau besar menghadapi masalah. Sekarang mereka sedang menuju kepada pemulihan," katanya.Lebih RM200,000 diperuntukkan melalui Program Pembangunan Semula Projek Agromakanan (PPSPA) kepada 28 orang penerima yang terkesan akibat bencana banjir.  Manakala Elaun Sara Hidup Nelayan Darat (ESHND) memperuntukkan lebih RM2.5 juta yang akan memanfaatkan 3,320 orang penerima.  Turut diagihkan Bantuan Input Peralatan Akuakultur 2022, Bantuan Insentif Peningkatan Kemudahan Biosekuriti Perikanan dan Bantuan Peralatan Keselamatan Nelayan kepada Ketua Jaringan Perikanan yang memanfaatkan 1,031 ahli.


Sesi libat urus sektor perbankan diadakan bagi memperluas inisiatif Rahmah- Salahuddin

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

KUCHING, 18 Februari- Sesi libat urus bersama sektor perbankan akan diadakan dalam masa terdekat bagi memperluaskan Inisiatif Rahmah.Melaluinya, diharapkan pakej-pakej menarik daripada pihak bank dan insurans yang boleh ditawarkan kepada rakyat.Perkara itu dinyatakan oleh Menteri Perdagangan Dalam Negeri dan Kos Sara Hidup, Datuk Seri Salahuddin Ayub.Menyentuh tentang Menu Rahmah di Sarawak, beliau terharu dengan sambutan luar biasa yang diterima bukan hanya dalam kalangan rakyat malah penggiat industri yang terlibat. Ini kerana, penggiat industri di negeri itu mampu menawarkan harga yang jauh lebih rendah iaitu RM3.90 dengan enam jenis lauk. "Ini menunjukkan bahawa rakyat semakin mendapat keuntungan dan nampaknya pemain industri telah mula mendapati ini merupakan inisiatif yang juga membawa keuntungan kepada mereka," katanya. Beliau berkata demikian dalam sidang media Inisiatif Rahmah Negeri Sarawak di Kuching.

(Datuk Seri Salahuddin pada program Inisiatif Rahmah Negeri Sarawak di Kuching)

Ujar Salahuddin perkara itu sememangnya menjadi pemangkin dan motivasi kepada kementeriannya untuk meneruskan Inisiatif Rahmah. Menu Rahmah adalah inisiatif kerajaan dalam membantu dan mengurangkan kos sara hidup rakyat terutama golongan memerlukan untuk mendapatkan makanan bermasak seimbang pada harga RM5 dan ke bawah.Menu Rahmah adalah inisiatif yang dipelopori oleh syarikat swasta secara sukarela.Sehingga 16 Februari, sebanyak 512 premis perniagaan telah mendaftar dengan Inisiatif Menu Rahmah di seluruh negara.


Taman Biodiversiti dalam bandar mula dibuka kepada umum hari ini

KUALA LUMPUR, 18 Februari - Sime Darby Property Berhad membuka taman bertemakan biodiversiti di perbandaran KL East Park kepada orang awam bermula hari ini.Pelancaran fasa pertama itu melibatkan keluasan 17 ekar daripada keluasan keseluruhan 53 ekar membabitkan perjalanan sejauh 2 kilometer hingga ke puncak.

Menurut Ketua Pegawai Operasi Pembangunan Bersepadunya, Datuk Ir Mohd Idris Abdullah, selain melakukan aktiviti pendakian, pengunjung juga boleh menikmati pemandangan tiga mercu tanda ikonik Kuala Lumpur iaitu Menara Merdeka 118, Menara Berkembar KLCC dan Menara KL."Sekarang kita sudah buka kepada public dan insya-Allah sampai ogos ini kita akan buka secara percuma, lepas itu kita akan buat sedikit bayaran untuk menampung kos-kos penyelenggaraan. Sasaran dia adalah antara kawasan sini 'KL East' sebab 'Kuala Lumpur East' ini memang satu perbandaran yang kita bangga," katanya.Katanya, syarikat telah menanam 300 spesis pokok herba, pokok renek dan palma bagi menghidupkan lagi suasana kehijauan alam flora di kawasan terbabit .Pelawat yang ingin mengunjungi taman berkenaan diminta mendaftar terlebih dahulu di laman sesawang www.kleastpark.com untuk tujuan keselamatan dan mengelak kesesakan.


Kekang kebocoran data, Akta 709 wajar disemak semula - Fahmi

PETALING JAYA, 18 Februari - Terdapat keperluan untuk meminda Akta Perlindungan Peribadi (Akta 709) bagi mengekang kebocoran data pengguna.Menteri Komunikasi dan Digital, Fahmi Fadzil berkata perkara itu bukan hanya untuk memperkukuhkan akta berkenaan tetapi juga untuk memastikan bahawa semua organisasi yang mengendalikan data bertanggungjawab ke atas keselamatan data pengguna.

"Ketika ini seakan-akan tidak ada rasa segan silu jika berlaku ketirisan data, malah sekiranya dibuat penafian tidak ada pengesahan bahawa penafian itu benar ataupun tidak. Jadi undang-undang dari segi itu kita sedang usaha untuk perketat dan ia sangat penting," katanya dalam sidang selepas Majlis Pelancaran Program Jelajah Anti-Scam Kebangsaan 2023, di sini.Tambah Fahmi, untuk aspek keselamatan siber pula sekiranya mahu memastikan data selamat, maka prasarana siber berkenaan perlu dipastikan keselamatannya terjamin."Setakat ini peranan CyberSecurity Malaysia (CSM) sangat berkesan, tetapi pada masa sama perlu lihat ada keperluan agensi itu diberi lebih kuasa atau mendapat kerjasama lebih erat daripada semua pihak tidak kira awam atau swasta. Ini supaya satu aspek audit keselamatan siber dapat dilakukan," katanya.


Akta Finas dipinda, elak isu integriti - Fahmi

KUALA LUMPUR, 18 Februari - Kerajaan sedang berbincang untuk meminda Akta Perbadanan Kemajuan Filem Nasional Malaysia (Finas) 1981 bagi mengelakkan terdapatnya ahli lembaga Finas menerima geran dan manfaat daripada dana kerajaan.Menteri Komunikasi dan Digital, Fahmi Fadzil berkata mereka yang memegang jawatan sebagai ahli lembaga pengarah tidak wajar menerima sebarang geran atau manfaat daripada agensi itu.

“Mereka yang memegang jawatan Ahli Lembaga Finas tidak boleh menerima sebarang geran atau manfaat daripada Finas dari segi kerjaya mereka. "Jadi ini yang menjadi persoalan bagi ramai penggiat industri filem negara kerana persoalannya sekiranya mereka yang menjadi Ahli Lembaga Finas dari kalangan mereka yang telah pencen mungkin perubahan teknologi itu bergerak pantas adakah mereka mampu memahami perubahan-perubahan itu," katanya pada sidang media selepas merasmikan program Jelajah Saya Digital @ Lembah Pantai di Pusat Komuniti Pantai Eco Park, di sini.Laporan Ketua Audit Negara (LKAN) baru-baru ini mendedahkan terdapat penyaluran Dana Kandungan Digital (DKD) berjumlah RM4 juta kepada syarikat yang mempunyai kepentingan dengan ahli atau jawatankuasa Finas.


Israk Mikraj: PM seru rakyat perbaharui tekad, insafi perjuangan Rasulullah SAW

KUALA LUMPUR, 18 Februari - Sebagai memperingati Israk dan Mikraj, Perdana Menteri Datuk Seri Anwar Ibrahim mengajak masyarakat mengambil iktibar daripada peristiwa Israk dan Mikraj yang dilalui Nabi Muhammad SAW.Perdana Menteri berkata, ujian berat dihadapi Baginda Rasulullah SAW perlu digarap sebagai nilai yang diteladani, lalu digunakan untuk memperbaiki dan memartabatkan darjat rakyat serta negara.

"Hari ini, kita mengenang peristiwa agung Israk dan Mikraj Baginda Nabi Muhammad SAW. Suatu permusafiran ruhaniyyah yang dihadiahi Allah SWT kepada kekasih-Nya tatkala sedang diuji berat dengan pemergian suri hatinya (Siti) Khadijah dan bapa saudara, Abu Talib."Maruah dihina dalam episod getir di Taif hampir menjatuhkan semangat junjungan Baginda, namun ternyata kembali pulih sepulangnya Baginda Nabi dari Sidratul Muntaha sambil membawa amanah baharu buat membebaskan umat daripada belenggu kejahilan."Maka, bermulalah kewajiban solat lima waktu selaku tonggak perhubungan abadi antara hamba dengan Penciptanya," kata Anwar menerusi kenyataan di Facebook. Perdana Menteri juga berharap akidah serta akhlak dapat diperteguh sebelum tampil memikul kewajiban lebih rumit membabitkan kebajikan rakyat dan negara selain mengharapkan negara akan terus beroleh keredaan Allah SWT.


Baki RM312.22 juta tunggakan pinjaman pembangunan tanah peserta telah ditukar status- Felcra

KUALA LUMPUR, 18 Februari- Felcra Bhd menjelaskan baki tunggakan pinjaman pembangunan tanah pesertanya sebanyak RM312.22 juta sehingga 31 Dis 2021 telah ditukar status daripada pinjaman kerajaan kepada ekuiti kerajaan. Ketua Pegawai Eksekutifnya Datuk Mat Roni Zakaria berkata penukaran baki pinjaman kerajaan kepada ekuiti dalam Felcra termasuk jumlah RM312.22 juta itu telah diluluskan oleh Dewan Rakyat pada Khamis, 4 Ogos 2022. "Kelulusan ini telah memberi ruang kepada Felcra untuk memperkukuhkan kedudukan kewangannya bagi jangka masa panjang yang sekali gus dapat melunaskan tanggungjawab sosial kepada peserta dengan lebih besar dan berkesan," katanya dalam satu kenyataan hari ini.Kenyataan tersebut adalah bagi mengulas Laporan Ketua Audit Negara 2021 Siri 2 yang dikeluarkan Khamis lalu menyebut jumlah pinjaman pembangunan tanah peserta Felcra yang tertunggak sehingga 31 Dis 2021 adalah sebanyak RM312.22 juta.Mat Roni berkata langkah penukaran itu juga menunjukkan keprihatinan kerajaan terhadap isu bebanan hutang pembangunan tanah yang dihadapi oleh Felcra.Jelasnya, sebagai sebuah entiti korporat yang dimiliki sepenuhnya oleh kerajaan melalui Kementerian Kewangan (Diperbadankan), Felcra mempunyai tanggungjawab yang besar untuk memastikan dua teras utama pengoperasian syarikat perlu dilunaskan iaitu operasi perniagaan komersial dan mandat sosial syarikat untuk rakyat khususnya kepada peserta Felcra.Beliau berkata walaupun Felcra berdepan dengan laporan kewangan yang kurang memberangsangkan dari aspek tunggakan hutang dan keupayaan membayar dividen kepada kerajaan, aspek pengurusan kewangan akaun peserta (projek penyatuan dan pemulihan) tetap menjadi agenda utama syarikat itu.Felcra mencatat jumlah agihan dividen yang baik iaitu sebanyak RM163 juta pada 2020, RM478 juta pada 2021 dan RM517 juta pada 2022.- BERNAMA

(Ketua Pegawai Eksekutif Felcra Bhd, Datuk Mat Roni Zakaria )


Bot nelayan, lima warga Myanmar ditahan

GEORGE TOWN, 18 Februari- Agensi Penguatkuasaan Maritim Malaysia (Maritim) Pulau Pinang menahan sebuah bot nelayan tempatan kerana menggajikan lima warga Myanmar yang tiada sebarang dokumen perjalanan diri, semalam.Pengarah APMM Pulau Pinang Kapten Maritim Abd Razak Mohamed dalam kenyataannnya berkata pihaknya yang sedang menjalankan rondaan rutin telah memeriksan bot nelayan tempatan kelas C ketika sedang menangkap ikan pada 10.30 pagi di 42.3 batu nautika barat laut Pulau Kendi."Ketika sedang ditahan, tekong bersama empat lelaki yang kesemua warga Myanmar berusia 23 hingga 42 tahun sedang menangkap ikan menggunakan pukat tunda dan pemeriksaan awal mereka gagal mengemukakan dokumen pengenalan diri yang sah."Pemeriksaan lanjut juga mendapati mereka tiada surat kelulusan bertulis atau permit kerja dari Ketua Pengarah Perikanan, Jabatan Perikanan Malaysia ketika diminta penguat kuasa kami," katanya dalam kenyataan tersebut.Beliau berkata semua mereka ditahan dan kes disiasat menurut Akta Imigresen 1959/63 kerana tidak memiliki dokumen pengenalan diri yang sah dan Akta Perikanan 1985 kerana melanggar syarat sah lesen iaitu pemilik bot menggunakan warga asing tanpa kebenaran Ketua Pengarah Jabatan Perikanan Malaysia.Sementara itu bot, peralatan menangkap ikan dan 300 kilogram hasil laut dirampas untuk siasatan lanjut dan pihaknya akan mengambil tindakan tegas ke atas mana-mana pengusaha atau pemilik bot yang masih menggajikan warga asing tanpa izin.


Tiada kompromi dalam mempertahankan kedaulatan negara - Fadillah

KUCHING, 18 Februari - Kerajaan tidak akan berkompromi dalam mempertahankan kedaulatan negara termasuk berhubung tuntutan oleh kumpulan yang mendakwa sebagai waris kumpulan Sulu terhadap Sabah dan Petroliam Nasional Berhad (PETRONAS).Timbalan Perdana Menteri, Datuk Seri Fadillah Yusof berkata pendirian negara mengenai perkara tersebut kekal.Beliau berkata, kerajaan juga kini berusaha memberi kesedaran kepada negara-negara Eropah yang lain serta mana-mana negara yang memiliki tribunal antarabangsa terhadap tuntutan tidak berasas tersebut.

"Tuntutan ini merupakan seolah-olah ingin mengugut negara kita dalam konteks ekonomi sebab mereka mungkin ada pembiaya yang melihat ada peluang untuk mendapat keuntungan," katanya pada sidang media selepas merasmikan Kempen Kesedaran Saringan Kanser 2023 Peringkat Parlimen Petra Jaya di Klinik Kesihatan Petra Jaya, di sini. PETRONAS dalam kenyataan semalam menegaskan tuntutan oleh pihak berkenaan terhadap dua anak syarikatnya di Luxembourg sebagai tidak berasas, dan akan terus mempertahankan kedudukannya di sisi undang-undang.